An holl levrioù bet troet ganeomp, bet peget enno an droidigezh vrezhonek, hag un nebeud levrioù brezhonek hag a blij deomp kalz a ya d'ober levraoueg-bale Hipolenn. Mont a raio war binvidikaat tamm-ha-tamm. Tost da 50 albom a vez kavet enni evit poent. Fellout a ra deomp lakaat an dastumad levrioù-se da dreiñ er skolioù, er gouelioù, er c'hampoù vakañsoù, er stajoù brezhoneg...\nPegement eo ?*\nur sizhunvezh : digoust\npemzektez : 10€\nteir sizhunvezh : 15€\nur mizvezh : 20€\n*Dav eo bezan ezel eus Hipolenn (15€ eo ar skodenn vloaz evit ar skolioù pe ar c'hevredigezhioù). Tro 20 levr a c'heller dibab bet tro.\nPenaos implij al levraoueg bale ?\nStudiañ un tem : un istor nevez bemdez ! Da skouer, 3 sizhunvezh war tem ar bleizi a dalv 12 istor kontet d'ar vugale.\nRalli lenn : roet 'vez ur passeport da bep bugel, skrivet warnañ roll al levrioù. Pep bugel a rank lenn an holl levrioù e-korf ur miz. Lakaat a ra ur groaz pa'z eo bet lennet ul levr gantañ. Gall a ra priziañ pep levr (kriterioù termenet ganeoc'h).\nHag ur bern doareoù all da ijinañ...\nPenaos amprestiñ al levraoueg ?\nAes Bernez ! Dibab al levrioù hag an deiziadoù. Mont e darempred gant Hipolenn evit mirout anezho. Dont da gerc'hat al levrioù. Sinañ ar gevrad. Kas en dro al levrioù.\nBro Roazhon : e ti Katell Chantreau - 16F straed Maunoir - Roazhon - katellig@yahoo.fr - 09 53 35 56 44\nBo Gwened : e ti Laurence Guillo - 36 rue Garigliano - Gwened - laurence@naegele.fr - 02 97 46 69 58\nLevraoueg-bale Hipolenn : roll al levrioù\nLevrioù brezhonek el levraouegoù\nKlask a reomp renabliñ al levraouegoù nann-arbennik ha digor d'an holl hag o deus un dastumad levrioù brezhonek evit ar vugale. Ma anavezit levraouegoù seurt-se, lârit deomp.\nLevraoueg Kêr Bear (Bear)\nLevraouegoù Kêr Vrest (Brest)\nMediaoueg Pêr-Jakez Helias (Landerne)\nLevraoueg Kêr Landivizio (Landivizio)\nLevraoueg Kêr Konk-Kerne (Konk-Kerne)\nAr Maezioù-Frank (Roazhon)\nLevraoueg Maurepas (Roazhon)\nLevraoueg an Triangle (Roazhon)\nMediaoueg Bro Redon (Redon)\nMediaoueg Jacques Demy (An Naoned)\nMediaoueg An Alre (An Alre)\nMediaoueg Brec'h (Brec'h)\nMediaoueg kêr Kaodan (Kaodan)\nMediaoueg Elsa Triolet (Lann-ar-stêr)\nLevraoueg ar greizenn Amzer Nevez (Plañvour)\nMediaoueg Pluigner (Pluigner)\nMediaoueg Marie Le Franc - Kreizenn sevenadurel Ruiz-Sarzhav (Sarzhav)\nMediaoueg Germaine Tillion (Sant-Teve)\nLevraouegoù zo a blijfe dezho prenañ un nebeud levrioù brezhoneg met ne oar ket brezhoneg al levraouegerien ha ne oaront ket penaos dibab al levrioù neuze. Setu ur roll levrioù brezhonek evit ar vugale a blij deomp kalz, hag a c'hello sikour anezho marteze.\nBest of Hipolenn


Caganer ("kac'her", caganers el liester) zo anv un delwennig henvoazel katalan ma weler ur paotrig diskennet e vragoù hag o tiskouez e beñsoù, o kac'hat en ur c'horn eus kraou Nedeleg, a-drek ur wezenn. Tennañ a ra da Gakker Flandrez. Dont a rafe ar c'hiz eus krevier Nedeleg an amzer wechall. E gwirionez e vez kavet kac'herien er c'hrevier Nedeleg e Spagn hag e Portugal ivez.\nA bep seurt caganer a gaver hiziv, eus a bep seurt micherioù, politiker ha beleg en o zouez. Merc'hed zo ivez.\nE 2008 e veze gwerzhet Barack Obama, Hugo Chávez, Cristina Fernández de Kirchner ha Lula da Silva er stumm caganer, hag e 2013 e voe tro Lionel Messi, Angela Merkel, Vladimir Poutin, Nelson Mandela hag ar pab Frañsez. Bep bloaz e vez krouet re nevez : e 2020 ez eus bet krouet caganers masklet abalamour d'ar c'hleñved-red COVID-19.\nCaganer en ur c'hraou Nedeleg\nCaganer er Fira de Santa Llúcia e Barcelona e 2012\n(ca) Els Caganers\n(en) Our view of Spain\n(en) Barcelona’s Christmas Crapper Canned\n(fr) Katalog caganers\nPolitikerien 2017, hag all\nUn dudenn all, an Tió de Nadal ("Etev an Nedeleg" e katalaneg), a vez lakaet ivez e kraou Nedeleg hag a vez bazhataet evit ober dezhañ kac'hat madigoù.\n↑ (fr) Caganers masklet e 2020.\nAdtapet diwar « https://br.wikipedia.org/w/index.php?title=Caganer&oldid=1976620 »


Molac kaner kan ha diskan !\nPublié le 3/04/21 18:29 -- mis à jour le 03/04/21 18:29\ngavotenn Paol Molag\nA-drugarez da Lors Jereg, ar paotr leun a fent, setu ur gavotenn nevez savet evit un depute a oar kanañ, hag a zispleg spered al lezenn nevez !\nN'eo ket Lors Jereg ur paotr leun a fent hepken. Ouzhpenn d'un den ijinus, kad da varmouzañ mouezh Lors Landat, Bernez Tangi, Yann-Fañch Kemener... gouest eo ar paotr yaouank da bismigañ politikerezh bro C'hall : Roselyne Bachelot, ar stad gall...\n"Poent eo cheñch stourm ha difenn ar yezhoù... France Inter... "\nAze he deus kavet ar c'hrouiñ e Breizh an hent stourm adarre, hag an dañs, hag ar sonerezh ! Trugarez, tudoù !\nLezenn « evit ur skol a fiziañs » ha kelenn divyezhek : Kevre Breizh a sav mouezh a-enep politikerezh war-gil Jean-Michel Blanquer par Kevre Breizh le 23/05/2019\nVotit mat, tudoù ! par Kerne Multimédia le 17/04/2017\nEmglev an Tiegezhioù a c'halv da vanifestiñ e Pariz evit ur politikerezh "pro-life" par EAT le 01/10/2016\nTaol grenn war dazont politikerezh ar brezhoneg e Breizh : re sioul an dud ? par FC le 25/10/2015\nTrugarez dit Paol,\nEvit brezhoneg ganit


Pajenn:Catechis, 1814.djvu/118 - Wikimammenn\nPedennou epad an Ofern.\nmui n’ho quitaï. Credi a ran quement tra a c’hourc’hemen an Ilis din da gredi. Prest oun da rei ma goad ha ma buhc evit difen ar Guirioneou caër, ar Guirioneou santel eus hoc’h Aviel.\nPa offr ar Belec ar Bara hac ar guin.\nRecevet, ma Doue, ar sacrifiç a ran deoc’h eus a quement mad am eus, hac eus ac’hanoun ma-unan. Pliget gueneoc’h sellet a drue oc’h ma offranç, abalamour d’an offranç santel a ra ar Belec deoc’h.\nPa oualc’h ar Belec e zaouarn\nMæs birviquen ne bligeo deoc’h ma offranç, ma ne deo pur dirac ho taoulagat. Ma goualc’het, ma Salver, gant an dour eus ho craçou. Effacet eus ma ene an tachou dangerus en deus leset ar pec’het enni, ha grêt din poania ma-unan d’en em burifia dre ur guir binigen, ha dre an dazrou eus ur glac’har santel.\nGoude an Orate Fratres.\nO bed miliguet ! perac em eus-me chelaouet da vouez, hac heuliet da gustumou ? Laëret ec’h eus ma c’halon pehini ne voa quet grêt evidout. Quer ponner ec’h eus e rentet dre desirou an douar, n’en deus quet bet an nerz da sevel bete un Doue leun a vadelez ; pehini hepquen a dle ober e oll joa hac e oll esperanç. Mæs hirio, Bed maleürus, e tennan\nAdtapet diwar « https://br.wikisource.org/w/index.php?title=Pajenn:Catechis,_1814.djvu/118&oldid=102534 »\nKemmoù diwezhañ degaset d'ar bajenn-mañ d'an 1 Mez 2017, da 14:10.


Abadenn Selaou Selloù : An enklask skrivet ha lennet gant Yann Fulup Dupuy\nAn destenn an enklask a ginnigan deoc'h selaou, un danevell skrivet ha lennet deomp gant Yann Fulub Dupuy. skrivagner yaouank founnus, embannet gantañ studiadennoù, danevelloù, pezhioù c'hoari ha romantoù.\nKlanv eo gwenole. O c'hortoz eman en ospital e vefe kavet ur galon da rein dezhañ. pezh zo e dle ar galon-se bezañ kemeret d'unan bennak a boan falc'het gant an ankou. Setu ar glanvdourien o chench kambr dezhañ. Rannañ a raio e gambr nevez gant Franseza ur vigoudenn klanvoc'h evitañ c'hoazh


Kenstrivadeg t-shirtoù gleb - Wikipedia\nKenstrivadeg t-shirtoù gleb\nUr plac’h o kemer perzh en ur genstrivadeg t-shirtoù gleb\nUr genstrivadeg t-shirtoù gleb a zo un abadenn a vez aozet peurliesañ e tavarnioù pe e toulloù-noz. E-pad an abadennoù-se e c’hall an arvesterien, pe ur juri bennak, dilenn ar plac’h vravañ e-touez an holl re a gemer perzh. An holl blac’hed-se a vez gwisket gant un t-shirt gwenn pe forzh pe liv sklaer all, ne wiskont tamm brennidenn ebet, ha strinket e vez dour warno, ar pezh a laka o divvronn da zont muioc'h war wel.\nA-wechoù e c’haller strinkañ dour skornet, ar pezh a laka ar begoù-bronnoù da sonnaat. Gwechoù zo e c’hall ar plac’hed a gemer perzh e seurt abadennoù diwiskañ o z-shirt zoken. Kenstrivadegoù t-shirtoù gleb a vez aozet evit ar baotred ivez.\nHervez lod e teufe ar c’henstrivadegoù-se eus ur film anvet The Deep (1977). E penn-kentañ ar film-se e weler an aktourez Jacqueline Bisset o neuiñ, ha pa guitaa an dour e weler he deus gwisket dilhad kouronkañ start hag un t-shirt gleb. Abaoe ar film-se ez eus bet meur a vaouez vrudet o wiskañ un t-shirt gleb, evel Kylie Minogue, Claudia Schiffer, Stephanie Seymour, pe c’hoazh Estella Warren.\nAdtapet diwar « https://br.wikipedia.org/w/index.php?title=Kenstrivadeg_t-shirtoù_gleb&oldid=1460316 »\nKemmoù diwezhañ degaset d'ar bajenn-mañ d'an 4 Ebr 2013, da 08:23.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Eugene Murphy) (KildareStreet.com)\nResults 1-20 of 837,440 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Eugene Murphy)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Eugene Murphy)


ISTOR BRO-DREGER ABAOE 1789\nBreizh 'oa ar vro nemeti n'he doa mann ebet da c'hounit digant Dispac'h Bro-Chall, hervez an istorour ha politikour A. Thiers.\nE gwirionez eo 1789 derou ur maread distabilded evit politikerezh Bro-C'hall, ur c'houlz a vo ennañ pemzek cheñchamant Bonreizh betek 1958. Ne c'hoarvezo cheñchamant ebet hep taol-Stad, hep trec'hidigezh-vrezel pe enkadenn bolitikel diabarzh (nemet pa vo tremenet eus ar Goñsuliezh d'an Impalaeriezh, arouezenn kreñvadur diktatouriezh Napoleon).\nDegas a reas darvoudoù 1789 un troc'h e-touez ar boblañs, dreist-holl etre tud kêr, a-du gant ar mennozhioù dispac'hel dre vras, ha tud diwar ar maez, a-enep kreñv d'ar soñjoù-se, peurliesañ. Ne ouie ket ar vourc'hizien a grogas gant an Dispac'h peseurt temz spered a oa gant ar beizanted ; padal e oa al labourerien-douar an darn vrasañ eus ar boblañs, ha kement-mañ vo gwir betek an XXvet kantved. Adal ar 4 a viz Eost 1789 vo fin ar Renadurezh Kozh, ha dreist-holl vo nullet gwirioù ar rannvroioù evel Breizh, hag he doa ur statud ispisial. Er bloaz-se e oa bet kroget gant an didammerezh melestradurel e departamantoù, ha bloaz war-lerc'h e oa bet peurechuet. Setu an disoc'h : e lec'h an nav eskopti e voe lakaet pemp departamant. Ne oa ket eus Bro-Dreger ken, a-fed melestradurezh. Anvet e voe un eskob e pep departamant (setu un efed eus lezenn diazez ar Gloer). An eskob a oa o chom e pennlec'h an departamant a voe anvet eskob " Sant-Brieg ha Landreger " hag eskob Kemper a voe roet " Bro-Dreger Penn-ar-Bed " dezhañ.\nE gwirionez e oa pep departamant emren, hervez al lezenn nevez. A-benn ar fin, goude embann ar Republik, goude diktatouriezh ar " Gonvañsion " (10% eus ar geodedourien d'ar muiañ), goude ar " Spont Bras " e teuas ur reizhiad nevez, dreist kreizennet, dalc'het gant arJakobined. Evel ma oar mat an dud, e voe diazezet reizhiad melestradur an departamantoù diwar ur renkadurezh prefeded hag isprefeded, gwisket evel soudarded gant Napoleon. Dileuriet oa an dud e karg war-eeun gant Ministrerezh an Diabarzh ; koñtrolañ a raent an tiez-kêr ha war un dro e kenurzhient ar servijoù polis. Difenn a reas prefed Aodoù-an-Hanternoz c'hoari mellad. Ober a rae fae ivez war ar misterioù c'hoariet gant kouerien Bro-Dreger, ha war o yezh ivez evel-just.\nNapoleon a blije dezhañ an urzh hag ar peoc'h diabarzh, traoù ret evit diorren an armerzh ha ledanaat an Impalaeriezh. A-raok ma ne voe mouget ar brezelioù diabarzh e Vende hag e Breizh, e oa bet un nebeut darvoudoù e Bro-Dreger. Gwir eo e oa kalz kreñvoc'h ar Chouanterezh e reter Breizh hag er Morbihan. Memes tra e oa bet stourmadennoù ivez en Treger.\nA-enep oa an dud diwar ar maez d'enrolladur ar soudarded ha d'an deogadur. Gwareziñ a raent ar veleien didou hag e argasent ar Gloer touer. Koulskoude e chomas sioul a-walc'h pennoù bras ar bolitikerezh hag an arme en Treger, memes ma oa bet dibennet Ursule Taupin, mamm pemp bugel, e Landreger da vare ar Spont Bras peogwir he doa sikouret beleien didou.\nDalc'homp soñj ivez eus Siéyès, an abad brudet en doa lakaet kannaded an Trede-Stad da grouiñ ar Vodadenn Vroadel hag ar Vodadenn Vonreizhañ war-lerc'h. Etre 1776 ha 1779 e voe barner a-iliz e Landreger. Goude bezañ chomet didrouz e-pad ar Spont Bras e voe unan eus diazezourien ar C'huzul-Ren hag e-touez mevelien an Impalaeriezh war-lerc'h. Gant savidigezh an Impalaeriezh e teuas ar peoc'h … e diabarzh nemetken, rak brezelioù Napoleon a c'houlenne yaouankizoù da vezañ lazhet. Galvet e oa kouerien yaouank dre dennañ d'ar sord peogwir e rakprene ar vourc'hizien kretadurioù a lakae peizanted en o lec'h, kuit a vezañ gloazhet pe lazhet e-giz-se.\nFall e oa bet disoc'hoù an Dispac'h hag an Impalaeriezh evit Breizh war pevar foent d'an nebeutañ : war fallaat e oa aet an ekonomiezh ; kollet e oa bet gant ar broviñs ar gwirioù he doa abaoe 1532 ; nac'h a reas an dud-e-karg anzav perzhioù-dibar sevenadur Breizh ; distrujet e oa bet ar skolioù renet gant an Iliz abaoe pell amzer hep na vefe lakaet re all en o flas. Diwar neuze, ne vo biken lakaet en arvar ar reizhiad kreizenner gant ar renadurioù a zeuio war-lerc'h. Ar reizhiad-se a oa re bleustrek evit ren ur vro hep bezañ chalet gant soñjoù ar boblañs. Ar ger diwezhañ a vo atav gant ar Melestradur. Evel-se, e vo divizet an holl cheñchamantoù pe dost e Pariz : " reveulzi "1830, hini1848, koulz ha taolioù-Stad an 2 a viz Kerdu 1851 pe hini ar 4 a viz Gwengolo 1870.\nHag en Treger neuze ?\nHeuliañ a reas Bro-Dreger emdroadur an " Dispac'h Greantel ". Arouezius eo, moarvat, skouer an tren evit taolenniñ ar prantad amzer-se evit ar pezh a sell ouzh an ijinerezh. Tizhout a reas Gwengamp e 1862, Montroulez ha Brest e 1865. Kreñvaat a reas neuze ar c'hreizennerezh en ul liammañ Pariz gant he frefetioù ha hec'h isprefetioù. Buan ec'h ae an tren hag evel-se e oa aesaet an darempredoù gant porzh-brezel Brest.\nMet ne oa ket ar pal diorren ekonomiezh ar rannvro. Mont da veajiñ a gouste ker. C'hoant o doa an Tregeriz ac'h ae gant an tren kuitaat ar vro, dreist-holl evit mont da labourat e Pariz. Ne ijinent distro ebet, nemet pa vefe echu o buhez labour. Un toullad mat anezhe ac'h eas da labourat e Jerze d'ar c'houlz-se ivez.\nE Breizh a-bezh ec'h eas ar porzhioù-mor bihan war ziskar dre ma ne c'halle ket al listri, deuet da vezañ brasoc'h-brasañ, mont betek enne.\nHa pa ne ziorras ket kalz armerzh Bro-Dreger en XIXvet kantved hag e derou an XXvet kantved, e roas memestra anvioù dibar d'al Lennegezh : Charlez ar Govig (1863-1932) hag Anatol ar Bras (1859-1926), digoret gante dor ar skrivagnerien rannvroelour. Emskiant o doa eus kudennoù yezh, eus poanioù spered o fobl met ne glaskent ket, e gwirionez, lakaat identelezh Breizh da vezañ trec'h : evite ne oa ar sevenadur-se nemet en eil blas goude sevenadur Bro-C'hall. Diouzh e du, e tastumas Fañch an Uhel (1821-1895) ganet e Plouared, misterioù ha danvez meur a levr kontadennoù ha kanaouennoù. Arabat ankouaat ivez an den meur a oa Ernest Renan (1823-1892) : e oberenn he devoe ur pouez bras da vare an eil Impalaeriezh hag an Trede Republik. En deiz a hiziv ez eus heklev c'hoazh eus e soñjoù, distummet a-wechoù. N'en defe ket ijinet, moarvat, e vefe bet implijet e vennozhioù a-dreuz gant tud zo. Dieub ha lik penn-da-benn oa spered an den. Daoust ma ne oa ket tuet e skridoù war memes doareoù ha re Govig pe ar Bras, en doa komprenet prederour Landreger dibarded ar Gelted.\nE Breizh e oa disheñvel-tre ar c'hornioù-bro e-keñver relijion ; Bro-Dreger hag an darn vrasañ eus Bro-Gernev, da skouer, a oa kalz nebeutoc'h a c'halvidigezhioù relijiel enne. Treger oa ruz kentoc'h, a-enep ar re wenn, hag e kendalc'h da vezañ anat hiziv war gartennoù ar votadegoù. Ar re ruz oa a-enep an Noblañs, a nac'he beli ar Gloer hag a zifenne ar skol lik. " Evel un neudenn ruz ec'h ae an diforc'h-se da heul ar renadurioù ".\nKorn-tro an Istor eo, evit ar bed a-bezh, ar Brezel-Bed Kentañ. Mennozhioù diheñchet ar vroadelouriezh a gasas evit ar wech kentañ pobladoù a-bezh war an dachennoù-vrezel. Lazhet e voe dek milion a dud ! En o zouez e oa ur bern Breizhiz, ur bern Tregeriz evel vez gwelet war monumantoù ar re varv, e pep kêriadenn. Un toullad tud 'voe mac'hagnet pe gazet ivez. N'o doa ket bet amzer ar vugale ganet e fin ar brezel kentañ da vezañ tud hag e voe diskleriet ur brezel bed nevez. Goude un trec'hidigezh prim e voe gouzañvet dalc'herezh an Alamaned e-pad pevar bloavezh gant ar boblañs. Echuiñ a reas ar prantad amzer mantrus-se gant trec'hioù ar Gevredidi.\nBombezet e voe un nebeut kêrioù e Breizh met ne voe ket stoket kalz Bro-Dreger. Koulskoude e voe aozet un nebeut darvoudoù gant harzerien 'zo. Da skouer e voe savet rouedadoù hag a roe titouroù prizius d'ar Gevredidi. Sikouret e voe nijerien kouezhet da dec'hout hag e voe kaset da benn un nebeut darvoudoù moc'herezh a-enep lec'hioù-belliñ. An Alamaned a enebas hag a stagas gant skrapadegoù, forbannadegoù ha lazhadegoù.\nFin ar brezel a oa ivez derou tregont vloavezh dibar, hag ar wech-mañ e kemeras perzh Bro-Dreger e lañs an armerzh. Degas a reas an digreizennañ greantel degouezhet etre 1960 ha 1975 degadoù a embregerezhioù e Breizh.\nA-drugarez da bersonelezh Per Marzin e voe diazezet ar c'hCNET e Lannuon. Diwar neuze e voe sachet un toullad embregerezhioù troet war-du an elektronegezh hag e voe krouet ivez kreizenn ar pellgehenterezh dre loarelloù e Pleuveur-Bodoù. Dre se e ijinerezhas Bro-Dreger hag a seblante bezañ gouestlet d'al labour-douar, d'ar peskerezh a-hed aodoù ha d'an douristelezh. War dachenn an deknologiezh e blein en em arbennikaas ar vro.\nMa vez anv eus un den arouezius e Bro-Dreger e-kreiz an XXvet kantved, eo ret komz eus François Tanguy-Prigent, ganet e Sant-Yann-ar-Biz (1909-1970). Peizant ha sokialour, e oa harpet gant dilennerien a-du gant ar Gomunourien rak kendrec'het e oa bet al labourerien-douar gant e skouer vat da vare e oant trubuilhet gant enkadenn ar bloavezhioù 30. Kinnig a reas ur statud evit ar goumanant da Gambr ar Gannaded, met nac'het e voe d'ar c'houlz-se. E 1940 e oa e-touez ar barlamantidi spis ha kalonek a-walc'h o doa refuset reiñ an hollc'halloudoù da bPetain. Aozañ a reas emsavioù rezistañs gant ar beizanted. Ministr al Labour-douar e voe diouzhtu war-lerc'h ar brezel. Lakaet e voe gantañ votiñ ul lezenn hag a zifenne ar fermourien ouzh gwallvoazioù ar berc'henned hag e teuas a-benn da gaout ordrenañsoù evit sindikadoù al labour-douar. A-hend-all e c'hoarias ur roll a-bouez er CELIB (Comité d'Etudes et de Liaison des Intérêts Bretons). Divizout a reas ar strollad-se pouezañ war ar galloudoù publik evit lakaat anezhe da bostañ arc'hant ha da grouiñ labouradegoù e Breizh, c'hoant bras gante da uhelaat enni al live-bevañ ha da zigreskiñ an divroadur. Setu un den hag en deus gouezet prouiñ e garantez ouzh ur gwir sokialouriezh, emskiantek ma oa eus interestoù ur renkad sokial (hini ar beizanted baour) ha war un dro eus ar redi da vont dreist etrevroadelezh diwirion ar re-mañ ha spered jakobin strizh ar re-se, hep ankouaat ezhommoù Breizh.\nEvel Breizh a-bezh, e kemeras perzh Bro-Dreger e nevezidigezh ar sevenadur geltiek, da gentañ er bloavezhioù 70 ha war-lerc'h en amzer-vremañ. Seblant a ra startijenn ar rummadoù yaouankañ gwareziñ kendalc'h hag emdroadur ar sevenadur er vro. E lise Felix Le Dantec Lannuon e voe krouet ar c'henstrivadegoù sonerezh hengounel evit ar strolladoù yaouank ha dre se e voe dizoloet sonerien eus an dibab. Hiziv, an holl dud a c'hall bezañ sachet gant ur bern gouelioù hengounel, evel ar festoù-deiz hag ar festoù-noz, gouelioù meur Gwengamp (Sant-Loup) pe Perroz-Gireg (War'l leur), da skouer. Evit ar re a fell dezhe diorren o identelezh, ez euz kentelioù-noz brezhoneg, skolioù Diwan pe divyezhek e meur a lec'h er vro. Gwir hon eus, neuze, da gaout fiziañs e dazont ar yezh : bev e chomo ar brezhoneg, memes ma n'eo ket mui ar benveg implijetañ war ar maez.\nBroudus eo da welet eo bev c'hoazh Bro-Dreger, daou gantved war-lerc'h he steuziadur ofisiel e-pad ma eo abeget muioc'h-muiañ an departamantoù, ken direizh int d'ar gevredigezh ha d'an armerzh. Savet 'vo an dazont diwar ar rannvroioù hag ar " broioù " a zo enne. Aodoù-an-Hanternoz a zo marv. Ne dalvez ket kalz tra an anvadur nevez, Aodoù-an-Arvor, pa ouzer emañ Gwengamp da skouer etre an Arvor hag an Argoat. Gwelet 'vez c'hoazh un toullad mat a " vroioù " disheñvel er vro-se.\nE lec'h logoioù dibersonelet 'zo, eo gwelloc'h deomp banniel Bro-Dreger, gant aerouant Sant-Tudwal hag ur groaz du war ur foñs alaouret. An ardamez hengounel-se a zo kalz kenedusoc'h evit skeudennaouiñ ar vro-se hag a vez kontet ivez e-touez peder bandenn wenn ar Gwenn-ha-du, banniel Breizh a-bezh.


FabLab - Lise Diwan Karaez\nStall "FabLab" el lise\nD’ar merc’her goude merenn (adalek 2e15 betek an noz) e vez kinniget ur stal urzhiataerezh hag elektronek, digor d’al liseidi ha d’ar re all. Labouret e vez enno war raktresoù hinienel pe a stroll evit kompren gwelloc’h ha mestroniañ an teknologiezhioù boutin.\nMa’z oc’h gant ar c’hoant deskiñ ha dedennet gant an teknologiezhioù, gant an arzoù niverel, ma’z oc’h kirius eus mont en dro an traoù, m’ho peus ur raktres meiziant (logiciel) da programmiñ pe elektronek da grouiñ, deuit d’ober un dro er sal 2 (pe sal 7) war eurioù ar prantad !\nMoulerezh 3D ebet ganeomp evit poent (T_T) met diwezhatoc’h marteze. Piv oar…\nAmañ e c’heller kavout :\nKartennoù elektronek a c’heller programmiñ : Arduino (Nano ha Uno), Micro:bit…\nUrzhiataerioù hezoug Raspberry Pi\nReseverien (capteurs) a bep seurt : gouloù, liv, tommder, glav, mikrofon…\nKefluskerioù tredan bihan (step motor ha servo motor) : MG 996R ha SG90\nUn houarn soudañ ha peg tomm\nUn nebeut ostilhoù : troioù biñs, gevel droc’h…\nImplijet e vez meziantoù dieub (free software) ar muiañ posubl ganeomp.\nSistem oberiant Linux (sikour evit e staliañ a c’hellomp kinnig)\nYezh Python3 evit deskiñ programmiñ hag studiañ data niverel\nYezh Processing evit deskiñ programmiñ meiziantoù grafikel ha c’hoarioù simpl\nGimp evit kemm skeudennoù niverel\nInkscape evit ober tresadennoù vektorel\nGodot evit sevel c’hoarioù video ha deskiñ programmiñ\nRaktresoù a bep seurt\nGwenaël, kelenner SVD, en eus kinniget sevel boestoù neizh e koad da lakaat tro dro al lise evit degemer pennglaoued ha kalvennigoù glas.\nResevet eo bet un nebeut bloboù gant Gwenaël evit un taol-arnod SVD : Ar pall a zo ober un « timelaps » eus kresk ur blob a-hed an amzer. Ar memes taol-arnod eget ma vez graet gant Thomas Pesquet war vord an ISS.\nDeskiñ kodiñ gant Processing\nProcessing a ginnig un doare aes da programmiñ gant dañvez grafik, son, data ha krouiñ sistemoù etreoberiant.\nUr c’hoari video gant Godot\nA-hed ar bloavezh 2021-22 e vo klasket sevel ur c’hoari video a-stroll gant ar meziant Godot.\nDiouzh stil ur « Visual Novel » hag ur « Shoot ’em Up ».\nUr c’harger hezoug dre heol\nO sevel ur c’harger hezoug dre implij energiezh dieub an heol emañ Brewen ha Noé.\nKavet hon eus ur panel heol kozh dija (50 Watt). Tost echu on eus sevel ar beol tredan gant kelligoù lithium adimplij (bet kavet e urzhiataerioù hezoug kozh pe e troioù-biñs tredan). Chom a ra deomp da sevel ur zichenn hag a droio war-zu ar gouloù en un doare emgefre (implijet e vo un mikrokontroler Micro:bit evit an dra se emichañs).\nDeskiñ sevel c’hoarioù video\nMeur a raktres sevel c’hoarioù video a vez er fablab.\nKlasket e vo implij ar meziant Godot pe Construct3 evit o sevel met dieub eo pep hini da zibab e/he ostiloù.\nChañs vat da Jan, Meven, Evan ha Josquin evit deskiñ ar Arz kaer ha teknikel mañ.\nKempenn urzhataerioù kozh al lise\nE pad an daou brantad kentañ eo bet kinniget gant Tangi ur stal kempenn urzhiataerioù evit ar re dedennet. Un nebeut liseidi kurius, barrek pe gant ar c’hoant deskiñ hag a youl-vat a zo deuet da sikour adaozañ hag adstaliañ urzhiataerioù kozh al lise. Dibabet eo bet staliañ warno sistemoù oberiant diazezhet war Linux kentoc’h eget Windows e keñver an efedusted hag ar surentez. Lakaet e vo lod anezho el levraoueg da vezhañ implijet gant an holl.\nUn uhelgomzer DIY\nSavet e vez, gant Iwan, Hugo ha Youenn, un huelgomzer en ur vouest koat.\nImplijet e vez lodennoù elektronek bet prenet (ampli stereo ha konverter tredan) ha lodennoù bet kavet tro-dro (funioù, uhelgomzerioù ha koad).\nGemals, un tamagotchi war hezoug\nUr c’hoari ober war dro un aneval galoudel war hezoug Android.\nMenoz, tresadennoù vektorel hag buheziñ graet gant Loula. Sikour a ran gant ar c’hod, yezh Java.\nUr vag tredan pell-sturiet\nDerwell hag Eneour ho deus divizet sevel ur vag pell-sturiet o meskañ high-tech ha low-tech asamblez.\nImplijet e vo kartennoù micro:bit, kefluskerioù tredan ha boutailhoù dour.


Boreas - Wikipedia\nSkrapidigezh Oreithyia gant Boreas, oinoc'hoe apulian dremmoù ruz diwar zorn Livour Salting, war-dro 360 kent JK, mirdi al Louvre.\nBoreas (Βορέας e gregach) eo anv avel yen an hanternoz e mojennoù Hellaz kozh. Talvezout a ra e anv kement hag avel an hanternoz, pe an hini a zebr.\nUnan eus an Anemoi eo, kar ha par eo d'an Aquilo latin. Avel ar goañv eo, kreñv hag imoret fall. Diskouezet eo bet evel un den kozh askellek, gant blev ha barv hir, ur grogenn gantañ. Hervez Pausanias n'eo ket treid en doa Boreas met naered. Koulskoude eo treid denel askellek a weler dezhañ en oberennoù arzel.\nLiammet e veze e anv ouzh ar c'hezeg. Lavaret e veze e oa tad da zaouzek ebeul, goude kemeret gantañ stumm ur marc'h, diwar kezekenned Eric'hthonios, roue Troia. Al loened-se a oa brudet da redek er parkadoù greunek hep kerzhout war ar plant.\nPlinius a gave dezhañ, en e Naturalis istoriae (iv.35 ha viii.67) e c'halle ar c'hezekenned kaout ebeulien hep skoazell marc'h. Hellaziz a grede edo Boreas o chom e Trakia.\nTad e oa Boreas\nda zaou vab: Zetes ha Kalais, a oa e-touez an Argonaoted.\nda ziv verc'h: C'hione ha Kleopatra.\nDiwezhatoc'h e oa bet kaoz eus Boreas evel tad Boutes ha Lykourgos (diwar mammoù disheñvel), hag evel serc'h d'an nimfenn Pitys.\nAdtapet diwar « https://br.wikipedia.org/w/index.php?title=Boreas&oldid=1771560 »\nKemmoù diwezhañ degaset d'ar bajenn-mañ d'an 1 Her 2017, da 07:47.


Buhez ar Sent/1912/Hedwij - Wikimammenn\nBuhez ar Sent/1912/Hedwij\n◄ Ursula Hedwij Jezus-Krist hon Dasprener ►\nEil devez warn-ugent a viz Here\nDukez Pologn, intanvez (1174-1243)\nSantez Hedwij, merc’h da Verthold, komt Andec’h, ha pried da Herri, duk Silezi, ha divezatoc’h duk Pologn, he deus brudet he hano muioc’h dre he zantelez evit dre ar renk uhel he deus bet e-touez he c’henvroïz.\nA vihanik, he mamm a droas he c’halon war an holl vertuziou kristen. D’an oad a zaouzek vla, evit senti ouz he zud, e timezas da Herri, duk Silezi. Er stad-ze, daoust d’he yaouankiz, e oe eur skouer eus an holl vertuziou. Henvel oa, a lavar unan eus ar re o deus skrivet he bue, ouz ar wreg-ze a zo hano anezi er Skritur-Zakr, « hag a renkfed he c’hlask, ha pa vefe kuzet er penn pellan eus ar bed. » En he zonjou, en he c’homzou, en he oberou, ne glaske nemet gloar Doue, he zantelez he-unan ha hini he familh. C’houec’h krouadur a deuas d’ezi, tri mab ha ter merc’h. Pa c’hanas an divezan aneze, e rejont, he fried ha hi, dirak eskob Breslau, al le da vevan evel breur ha c’hoar. Koulskoude, Hedwij a chomas eun nebeut blaveziou c’hoaz en palez he fried evit sevel he bugale. Goude, ec’h eas da chom en eun ti dister, demdost da gouent Trebnitz, eur gouent vras hag he devoa laket sevel, er bla 1219. Eno he bue a oa ken kalet hag an hini a rener er c’houentchou strisan. Ne zouge nemet dilhad groz, ha dindane e wiske eur gouriz reun ; bemde e yune, nemet d’ar zul ha d’ar goueliou herz ; ha c’hoaz en deiou-ze ne rê nemet daou bred dister ; d’ar merc’her ha d’ar gwener ne gemere ken bevanz nemet bara ha dour ; epad daou-ugent vla, ne zebras biskoaz na kig na pesked. N’eus forz pegen rust e vije ar goanv, ec’h ee d’an iliz diarc’hen ; gallet e vije bet he heuilh diouz roud ar gwad a zivere eus he zreid. Eur gwele he devoa en he zi, mes n’ee ket ennan ; war leuren he c’hambr e tremene an nebeut amzer a renke rei d’ar c’housked. Al loden divezan eus an noz bag ar mintin a roë d’ar beden ; ne deue eus an iliz nemet goude ma veze lavaret an oferen divezan. An dra-ze ne rê ket d’ezi bezan lezirek war al labour ; kerkent ha pare gant ar beden, e kave impli d’he daouarn.\nAr garante evit Doue n’eo na gwirion na padus ma n’eman ouz he heul ar garante evit an nesan. Hedwij n’he devoa netra eviti he-unan. Bemde e vage trizek paour en enor d’Hon Zalver ha d’an daouzek abostol. He-unan e servije aneze ouz tôl ; he-unan e walc’he o zreid hag e louzaoue o gouliou, n’eus forz pegen euzus e vijent, kouls d’an dud lor evel d’ar re-all.\nAr zantez a oa ken izel a galon ma kave d’ezi bezan an disteran eus servijerezed an Otrou Doue. Bepred habask ha sioul, n’en em glemme kammed. Pa renke difazian unan bennak eus he zervijerien, hen grê ken brao ma vije an holl laouen o senti outi.\nHe fried o vezan bet grêt prizonier en eur brezel, he mab henan Herri a zonje sevel eun arme evit delivran e dad. Hi, dre ne gare ket ar brezeliou, a yeas da gât an hini a zalc’he an duk prizonier, hag a gomzas ken brao outan ma oe roët d’ezi kement a c’houlenne.\nHe fried o vezan marvet prest goude (1238), n’houllas ken chom stag ouz ar bed. Goulenn a reas digor en kouent Trebnitz, hag he merc’h Jertrud, superiorez ar gouent-se, a oe mall ganti rei d’ezi digemer. Koulskoude, evit bezan gwelloc’h war evez eus kement a vije ezom, ne reas ket al leou a ra al leanezed ; bevan a rê eus o bue, ha hini ne oa humploc’h na sentusoc’h eviti. An holl er gouent a estlamme dirak an testeniou kaer a zantelez a ziskoueze bemde. Ne veve mui nemet evit Doue ; n’he devoa ken c’hoant nemet plijout d’ezan. He mab muian-karet Herri o vezan bet lazet er brezel eneb an Tartared (1241), Hedwij eo a gonsolas he merc’h-kaer, Anna, hag he merc’h Jertrud, glac’haret oll gant eur maro ken ankenius. « Doue, emezi, en deus grêt eus ma mab evel m’eo plijet gantan ; ne dleomp kaout ken bolonte nemet e hini. Gwelet ma mab beo a oa eur joa evidon, mes brasoc’h joa eo c’hoaz ganin sonjal eo bet kavet din, dre e varo, da vezan unanet gant Doue en e rouantelez. D’ec’h, ma Doue, e c’hourc’hemennan eun ene hag a garen kement ! »\nDre eun niver bras a viraklou c’hoarvezet hed he bue ha goude he maro, Doue a ziskouezas pegement e kare he zervijerez. Dont a reas, d’ar 15 a viz here 1243, da rei d’ezi ar gurunen he devoa gonezet dre he zantelez. He c’horf a oe beziet en kouent Trebnitz, ha tri bla warn-ugent goude he maro, er bla 1266, Klemant IV a lakas he hano war roll ar zent. He c’henvroïz eus ar Pologn o deus kemeret anezi evit o fatronez.\nAdtapet diwar « https://br.wikisource.org/w/index.php?title=Buhez_ar_Sent/1912/Hedwij&oldid=38390 »\nKemmoù diwezhañ degaset d'ar bajenn-mañ d'an 9 Gou 2012, da 10:30.


Gwechall gozh avat e oa roue Kerne o chom e Ker Is, rak eno e oa e gêrbenn. Mogerioù tev a oa en-dro da gêr. Dorioù bras a oa ivez hag a veze digoret evit lezel ar mor da zont e-barzh ha da vont er-maez. Alc’hwezioù an norioù -se a veze atav gant ar roue en e gerc’henn, staget gant ur chadenn aour.\n"Diwallit rak tarzhañ a raio Doue! Kofesait ho pec'hedoù a-raok na vo re ziwezhat!"\nDahud avat ne rae forzh. Derc'hel a rae gant he buhez ebatoù diroll hag ar yaouankizoù all d'he heul.\nE-touez an dud a gemere perzh er fest-se e oa un ur priñs kaer ha hoalus, deuet eus broioù pell. Ruz e oa e zilhad evel an tan, du e zaoulagad evel an noz, flour ha c’hwek e gomzoù evel ar mel. Desket e oa war ar strobinellerezh, hag ar skiantoù hud, ha plijout kalz a rae da verc'h ar roue. Dañsal a raent an eil gant egile korolloù gadal ha diaoulek. Ha pa veze echu ar fest, pa save an heol, n'en em guitaent ket.\nGwenole, a c'houlennas digant Gralon lakaat ar gouelioù disakr da baouez, met ar roue ne selaouas ket ar sant. Ha Gwenole neuze ha mont da embann er straedoù: "Paouezit gant an diroll! Dilezit ar plijadurioù! Emañ an distruj o tont warnomp". Met den ne selaoue. An holl a rae goap ouzh ar manac'h foll.\nDebret gant ar glac'har ez eas da vevañ da vanati Landevenneg gant menec'h Sant Gwenole.\nchas: § ki\nderc’hel (da): continuer\ndiroll: dissolue, débauchée\nkêr*: la ville\nki (chas): chien\nmeur a : plusieurs\nmont er-maez: sortir\nperzh: part (kemer perzh)\n(ar) re: les(+ adj.)\nren: mener, régner\n1. Petra a glever a-wechoù e bae Douarnenez? Eus pelec'h e teu an trouz-se?\n2. Pelec'h emañ kêrbenn Kerne? Pelec'h e oa gwechall?\n3. Petra a veze digoret ha serret e kêr Is? Gant piv e veze an alc'hwezioù?\n4. Piv e oa Gradlon? Un den mat e oa? Tud vat e oa tud kêr Is? Perak?\n5. Piv e oa Dahud? Ur plac'h vat e oa?\n6. Piv e oa Gwenole? Petra a lavare? Perak?\n7. Petra he doa aozet Dahud? Pegeit e pade?\n8. Piv a oa ivez er gouel? Eus pelec'h e teue? Petra a rae er gouel?\n9. Petra a reas Gwenole? Hag ar roue ? hag an dud all?\n10. Petra a c'houlennas ar Priñs digant Dahud? Petra a reas-hi?\n11. Petra a reas Gwenole ha Gradlon neuze?\n12. Petra c'houlennasd Dahud digant he zad? Petra a reas Gradlon?\n13. Petra a c'hoarvezas neuze?\n-e réciproque: an eil ... egile\n- le superlatif: ar skwer washañ


D'un mot à l'autre - Ag ur ger d'an arall, ur gronikenn get Patrick Dréan - Ti Douar Alre\n24 Meurzh 2020\nD'un mot à l'autre - Ag ur ger d'an arall, ur gronikenn get Patrick Dréan\nKinniget get Patrick Dréan ha Kerlenn Sten Kidna, embannet er Ouest-France hag en Télégramme.\nMIZIAD AR BREZHONEG 2021\nKoroll ha son (Ouest-France)\nKronikenn niv. 9 (pedervet lodenn)\nKronikenn niv. 8 (teirvet lodenn)\nKronikenn niv. 7 (eilvet lodenn)\nKronikenn niv. 6 (kentañ lodenn)\nAn dour (Ouest-France)\nKronikenn niv. 10 (Pempvet lodenn)\nMIZIAD AR BREZHONEG 2020\nLes chiffres / Ar sifroù :\nKronikenn niv. 5\nLes couleurs / Al livioù


An distro-skol, petra nevez ?\nJean-Yves Lautrédou (k.) Yann Foucher (d.) © Radio France - Tudi Crequer\nAn distro skol a oa dilun. Nevezintioù a zo ar bloaz-mañ er c'hlasoù. Arnodennoù e CP, CE1, un toullad kêrioù o deus divizet mont adarre gant ar sizhunvezhioù pevar dervezh, hag all.Komzet e oa bet deus ar cheñchamantoù-se en abadenn !\nYann Foucher, kelenner e Brieg, ha sekretour Penn ar Bed e anv ar SNUIPP-FSU\nJean-Yves Lautrédou, kelenner e skol Fañch Gwilhou Douarnenez\nJean-Piere Deredel, kelenner e skolaj Rostren ha dilennad ar SNES-FSU\nGall a rit kemer ar gomz ivez ! Gall a rit pellgomz deomp e-pad an abadenn evit kemer perzh war-eeun en abadenn. An niverenn : 02 98 53 65 65\nDiffusion le jeudi 27 septembre 2018 de 19:17 à 19:19\nAn Daol Grenn gant Kenan an Hakasb, Denez Pichon hag Erwan Chartier\nDiffusion le jeudi 20 septembre 2018 de 19:17 à 19:19\nSurentez ar rederien war varc'h-houarn


Pajenn:Bonnaire - Mestr Pierrès, pe den guiziec ar bourg.djvu/55 - Wikimammenn\nPajenn:Bonnaire - Mestr Pierrès, pe den guiziec ar bourg.djvu/55\nvezo ar vugale a asisto enno nep muzur all na nep poez all nemet ar re tennet diouz ar mètr. Recommandit d’ho mestr scol arrête ar ministr,  pehini a ordren dezàn, dindan boan da reza revoqet, nonpas desqi nemet ar system metric ; ho pet sonch penos demeus a ingalder hor system gallec e c’heno gant ar bobliou all rapportchou faciloc’h hac eus a vignoniach ; anfin, Autrou mêr, sònjit alies penos armoriou ar Justiç eo ur balançou er brassa reistet, ha penos ingalder ar justiç a zo evit an oll ar goestl deus an urz vad ha deus ar peoc’h etoues an dud.\nMestr Pierrès a voa tavet, ma seblante c’hoas ar mêr er selaou, hac o qemer e zorn, e lavaras dezàn : « Va den qez, ma ve an oll dud savant qer mad ha c’houi, ni a selaoufe anê a greiz calon, hac e teufemp da veza güelloc’h. Deut d’am güelet, deut da dremen un nebeud amzer etouez va famill ; ho qentelliou a vezo util deomp ; qerzat a rimp dre hor gommun, ha c’houi a zissipo an erroliou pere a ra hor maleur deomp oll. »\n— Ma, va mignon, dont a rin gant plijadur vras, ma ellàn, eme mestr Pierrès. Hon antretienou ne vezint qet inutil ; beza o devezo evit objet qement a ello beza mad da gonservi, da berfectioni hon humanite, da gombati an drouc a glasc en distruja, e fêplât en eur diviza anezàn ; disqi a rimp assambles penos ar fêçon da veza eurus eo da garout an nessa ; disqeuz a rimp penos an deveriou en em sqign pelloc’h eguet al lezennou, hac e zeo muioc’h c’hoas dre ar pez a zo honest eguet dre ar pez a zo leal e zeo ret barni an actionou en o rapportchou gantan. En eur vale, ec’h instruimp, truez hor bezo ouz ar\n↑ Arrête deus ar 14 a vis Ebrel 1838.\nAdtapet diwar « https://br.wikisource.org/w/index.php?title=Pajenn:Bonnaire_-_Mestr_Pierrès,_pe_den_guiziec_ar_bourg.djvu/55&oldid=113981 »\nKemmoù diwezhañ degaset d'ar bajenn-mañ d'an 24 Gen 2018, da 19:45.


Penn-kil-ha-troad : An daouarn – Radio Naoned\nPenn-kil-ha-troad : An divronn Ur gronikenn kinniget gant Liza Jakez-Vargas. “Penn-kil-ha-troad”, ur gronikenn gant ur penn hag ul lost ! Deskit geriaoueg lies ha dic’hortoz savet diwar lodennoù ar...\nPenn-Kil-Ha-Troad : An divrec’h Ur gronikenn kinniget bep Yaou gant Liza Jakez-Vargas. «Penn-kil-ha-troad», ar gronikenn gant ur penn hag ul lost ! Deskit geriaoueg lies ha dic’hortoz savet diwar...\nDistruj #6 : tonioù deuet ‘maez e 2019\nAtersadenn Léo Gefard-Michel : Ti-feurm “La Terre Ferme”


Kevalaouriezh - Wikipedia\nAr gevalaouriezh (pe kapitalouriezh) a zo ur reizhiad armerzhel ma vez ar c'henwerzh, ar greanterezh hag an araezioù kenderc'hañ e dalc'h perc'henned prevez, o deus da bal tennañ gounidigezh (buz pe gorvo) diouto. E-touez pennaennoù ar gevalaouriezh emañ dastumadur ar c'hevala, ar marc'hadoù kevezus, pe al labour c'hopret. En un ekonomiezh kevalaour e vez divizet prizioù ar madoù hag ar servijoù gant ar re a gemer perzh en eskemmoù.\nMeur a seurt kevalaouriezh a zo, hervez pouez ar gevezusted, roll ar reolenniñ, ha tachenn ar berc'henniezh publik. Menegiñ a c'heller, da skouer, ar gevalaouriezh lezober, ar gevalaouriezh providañs, hag ar gevalaouriezh Stad. Da heul diskar ar c'hladdalc'helezh eo deuet ar gevalaouriezh da vezañ ar reizhiad armerzhel pennañ e broioù ar C'hornôg.\nAdtapet diwar « https://br.wikipedia.org/w/index.php?title=Kevalaouriezh&oldid=1594588 »\nKemmoù diwezhañ degaset d'ar bajenn-mañ d'an 7 Her 2014, da 21:17.


Pajenn:Morvan - Buez ar Zent, 1894.djvu/831 - Wikimammenn\nPajenn:Morvan - Buez ar Zent, 1894.djvu/831\ndonzur zantel, ann Ursiou munut hag ann Ursiou all betek ar velegiach, ha d’ann eizved devez e oue sakret eskop.\nDivar neuze ec’h implijaz he holl amzer o studia ar Skritur Sakr, o pedi, o vedita, hag o labourat evit silvidigez ann eneou a ioa fiziet ennhan, Poania a rea dreist peb tra da zifenn ar feiz katolik a enep ann Arianed hag ann heretiked all a ioa enn he eskopti, ha dre ann dousder euz he gomzou e lakeaz eur maread anezho da zistrei d’ar guir relijion. Ar brudeta eus ar re a c’hounezaz evelse da Zoue a oue Aogustin ; hema a deuaz goudeze da veza gloar ha sklerijenn ann Iliz dre he zantelez hag he skridou.\nGoulskoude Ambroaz a c’houie beza rust ive avechou. Ann impalaer Theodoz en doa roet urs da laza seiz mil den e Thesalonik abalamour m’oa en em zavet pobl ar gear-ze a enep he offiserien. Raktal ar Zant a skrivaz d’ezhan evit he alia da ober pinijenn. « — Ne c’hellinn ket, a verke Ambroaz enn he lizer, lavaret ann offerenn dirazhoc’h ken n’o pezo paet da justis Doue ar boan oc'h euz meritet dre eunn torfed ker braz. »\nEvit doare, ann impalaer ne reaz ket kalz a van euz al lizer-ze ; rak prest goude, o veza eur zulvez e kear Milan, e falvezaz d’ezhan mont d’ann iliz evel ar gristenien all. Mes, pa erruaz er porched, e kavaz ar Zant eno o stanka ann or outhan. « — Prins, eme Ambroaz, petra glaskit-hu ama ? Ho taouarn a zo c’hoaz ruz gant ar goad a zo bet skuillet dre hoc’h urs, ha ti ann Aotrou Doue a zo eur plas santel dreist ann holl blasou all. N’oc’h ket din eta da lakaat ho treid ennhan, ha da dostaat oc’h ann aoteriou sakr. » « — Ar roue David, eme ann impalaer, a zo bet muntrer eveldon hag a zo bet pardounet. » « — Mad, eme ar Zant, p’e guir oc’h euz pec’het eveldhan, grit ive pinijenn evel en deus great. »\nEnn dro-ma Theodoz a zentaz. Ober a eure pinijenn dirak ann holl epad eiz miz dioc’htu, ha da fin ann eiz miz-se hebken e c’hellaz reseo ann absolvenn ha kemeret perz adarre enn offisou ann iliz.\nSant Ambroaz en deuz skrivet ive levriou kaer evit\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/831&oldid=138080 »


Wampanoageg - Wikipedia\nKomzet e : Stadoù-Unanet Amerika\nUn nebeut a dud\nyezhoù algonkek ar reter\nKod SIL WAM\nUr yezh aljek eus is-skourr eus ar yezhoù algonkek ar reter eo ar wampanoageg (wampanoag, natick pe masatchouseteg). Komzet gwechall e gevred Massachusetts er Stadoù-Unanet gant meuriad ar Wampanoag a voe hogozik diouennet e-pad Brezel ar Roue Fulup. 1.200 a dud a ziskennfe anezhañ met o yezh a zo aet da get e-pad ar XVIIIvet moarvat.\nAnavezout eo ar Wampanoageg dre un nebeut a destennoù skrivet er XVIIvet kantved, en o zouez un droidigezh eus ar Bibl. Implijet ez int en ur strivadeg da zasorc'hiñ ar yezh.\nAr Pater Noster en wampanoageg :\n(en) Wopanaak Language Reclamation Project\n(en) Pennad a-zivout dasorc'hidigezh ar yezh\nAdtapet diwar « https://br.wikipedia.org/w/index.php?title=Wampanoageg&oldid=1861064 »


Chañsoù bras 'vefe dilennet Christane Lambert e-penn an FNSEA © Maxppp - François Destoc\nDiffusion du jeudi 30 mars 2017 Durée : 32min\nWar emvod-meur sindikad al labourerien-douar an FNSEA oa bet lakaet ar gaoz en diviz. Hag e keleier ar Yaou 30 a viz Meurzh eo bet komzet ivez eus manifestadegoù ar retredidi.\nAn diviz : kendalc'h an FNSEA\nGant izili an FNSEA eo bet klevet ar mintin-mañ seizh den war ar renk evit bezañ prezidant ar Republik :Emmanuel Macron, Marine Le Pen, François Fillon, Jean Lassalle, Jacques Cheminade, Nicolas Dupont-Aignan ha François Asselineau. Emañ o paouez echuiñ 71vet kendalc'h sindikad al labourerien-douar en Arena e Brest. War an tem-se eo bet dalc'het an diviz fenoz.\nAr retredidi oa er straedjoù hiziv un tamm e pep lec'h e Bro 'Hall\nGoulenn a reont vefe kresket o retredjoù. 500 oant e Kemper, 300 en Oriant. Ur reportaj 'vo klevet er c'heleier-mañ.


Pajenn:Perrot - Bue ar Zent.djvu/688 - Wikimammenn\nPajenn:Perrot - Bue ar Zent.djvu/688\nMauris a deuas er bed en Kroaz-Hanvek, en eskopti Gwened, war-dro ar bla 1115. A vihanik, e teuas gant e dud da chom en parouz Loudeak ; troet oa gant ar studi, ha yaouank oa c’hoaz pa oe kavet gouiziek awalc’h evit ober skol d’ar re-all. Da c’houec’h vla warn-ugent, en em dennas en manati Itron-Varia Langonnet, savet daou pe dri bla oa en eskopti Kerne gant an duk Konan III ha gant sant Bernard. Eno ne zaleas ket da vezan skouer e holl vreudeur, ha pevar pe bemp bla hepken goude m’oa deut en o zouez, e tibabjont anezan da vezan o zad abad. Chom a reas tregont vla er garg-ze. Epad an amzer-ze, n’eo ket trubuilh nag anken a vankas d’ezan, kouls abeurz e venec’h ’evel abeurz e amezeien.\nAn duk Konan III a gare kalz menec’h sant Bernard, o heuilh war ze skouer e vamm-goz, an dukez Ermengard ; kinnig a reas da abad Langonnet douarou tost d’ar gêr a Gemperle, eskopti Kemper. Er bla 1177, Mauris, gant daouzek manac’h eus Langonnet, a deuas di da zevel eur manati neve ; dre o labour e teujont a benn da dennan o bevanz eus an douarou fall a oa bet roët d’eze, ha dre o ijin e c’halljont en em zizober eus ar bleidi hag eus ar razed a rivine ar vro.\nMauris a varvas de ouel Mikêl 1191, en e c’houezek vla ha tri-ugent. Pempzek vla so e oa en Karnoët ; pemp bla ha tregont oa bet en Langonnet, hag arôk, en devoa bevet c’houec’h vla warn-ugent ’barz ar bed. E gorf a oe sebeliet en iliz e abati, hag eleiz a viraklou a c’hoarvezas war e ve.\nEr bla 1880, darn eus e relegou a zo bet digaset gant lid bras, eus a Garnoët da Langonnet. Ar prosesion a ziblasas eus a Garnoët d’ar zadorn 7 a viz eost, ha goude bezan tremenet an noz er Faouet, en em gavas en Langonnet a-benn an oferen-bred, a oe kanet dirak tri eskob hag eun niver bras a gristenien, diredet eus pevar c’horn Breiz-Izel da ganan meuleudiou sant Mauris.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/688&oldid=140985 »


Kaozeal:Geriadur Hemon-Huon - Wikipedia\nNe reomp ket holl gant ar memes gerioù, na gant an neptuegezh : meur a hini a ra fazi pe fazi, met ar fallakrañ ac'hanomp a ra ijinadennoù : https://br.wikipedia.org/w/index.php?title=Geriadur_Hemon-Huon&diff=next&oldid=1602416. Evel Kervernarzh ha Kordevez ? Bianchi-Bihan (kaozeal) 27 Du 2014 da 15:25 (UTC)\nKement hini ac'hanomp a c'hall ober fazi pe fazi, anat eo. Met skrivañ traoù hep gwiriañ netra a zo ober goap eus al lennerien, ha pa weler traoù faos evit degas tabut, ma n'eo ket evit evit touelliñ, evit petra eo?--Trec'hlid mitonet (kaozeal) 28 Du 2014 da 10:01 (UTC)\nDres pezh a laren : ... pa weler traoù faos evit degas tabut, ma n'eo ket evit touelliñ,. Ne welan takenn neptuegezh wikipedian ebet en un ali personel a live ken uhel, ganet diwar ar gredenn e c'haller lenn e spered an dud, ha savet gant ar c'hoant da gontañ droug diwar-benn labour ar re all. Bianchi-Bihan (kaozeal) 28 Du 2014 da 14:50 (UTC)\nPolow, ne gomprenan mann ez kemmoù : https://br.wikipedia.org/w/index.php?title=Geriadur_Hemon-Huon&diff=1630769&oldid=1630759 : n'hallfes ket sklaeraat? Bianchi-Bihan (kaozeal) 27 Meu 2015 da 14:42 (UTC)\nN'eus mister ebet koulskoude er pezh am eus graet :\nMeneg am eus graet eus an embannadur am eus dindan ma dorn - an daou en ul levr, ya, "moulet ez eus bet 11.000 skouerenn eus al levr-mañ, 6.000 skouerenn anezho keinet e plastik" (ma hini en o zouez) - merket 1978, hag er bajenn gentañ (n'em boa ket gwelet a-raok) un dedi "E koun an Aotrou F. VALLEE/Roparz Hemon" hag ur c'hopyright "L. Nemo 1978/Embanner R. Huon" ; moulet gant "TI-MOULEREZH 'Les Presses Bretonnes' 22000 Sant-Brieg"…\nEl linenn "betek-hen" em eus ouzhpennet un "evel", diwar patrom al linenn war-lerc'h diwar-benn "derou" : heptañ al linenn a vefe bet er-maez eus ar sujed ;\nHa kemeret ma flijadur o vont da welout penaos e oa kont gant ar "glout/gloud"…\nNe welan ket mat petra a vefe a-dreuz pe digomprenus… Po'low (kaozeal) 27 Meu 2015 da 16:30 (UTC)\nSe 'c'h arru 'wejoù : an hini a skriv a oar eus petra 'mañ kaozeal, ha n'eo ket evit kompren perk ne gompren ket al lennerien all. Ec'h an da adlenn sioul. Bianchi-Bihan (kaozeal) 27 Meu 2015 da 16:40 (UTC)\nDibenn e vuhez[kemmañ ar vammenn]\nhttps://br.wikipedia.org/w/index.php?title=Geriadur_Hemon-Huon&diff=next&oldid=1630777. E "dibenn e vuhez" n'eo ket un deiziad holloueziadurel. Bianchi-Bihan (kaozeal) 27 Meu 2015 da 14:48 (UTC)\nSavet eo ar pennad db Geriadur Hemon-Huon. Embannadur diwezhañ : 2005. Neuze, pa fell d'un den dianav ("kuzhet a-drek e IP" da laras piv-din-me) ober anv eus ur geriadur all embannet e 2014 ne ra nemet degas mesk. Tennet e vo ganin. n'en deus nemet sevel ur pennad all, diwar-benn ar geriadur all. Bianchi-Bihan (kaozeal) 18 Du 2015 da 07:34 (UTC)\nGevier ha tagadennoù ad hominem. Gwelet Kaozeal:Nouveau_Dictionnaire_Breton-Français/Français-Breton evit gouzout hiroc'h. Rudlamot (kaozeal) 18 Du 2015 da 18:23 (UTC)\nAdtapet diwar « https://br.wikipedia.org/w/index.php?title=Kaozeal:Geriadur_Hemon-Huon&oldid=1671575 »\nKemmoù diwezhañ degaset d'ar bajenn-mañ d'an 18 Du 2015, da 18:23.


Pajenn:Sales - Introduction d’ar Vuez devot.djvu/17 - Wikimammenn\nPajenn:Sales - Introduction d’ar Vuez devot.djvu/17\nobserv quet oll Gourc’hemennou Doue, ne ell beza istimet na den honest, na den devot ; pa ze guir penaos evit beza den honest, e ranquer caout ar garantez a Zoue, hac evit beza den devot e ranquer ouzpen ar garantez-se caout un attantion beo, pront, ha diligeant da ober ar mad.\nHac evel ma consist an devotion en ur garantez excellant, n’hon rent quer epquen pront ha diligeant da observi oll Gourc’hemennou Doue, mæs dont a ra ouzpen d’hon excita da ober prontamant ha gant affection muy hac a ellomp a euvrou mad, evit ha na vent gourc’hemennet deomp, nemet epquen cusulyet, pe inspiret. Rac evel un den, a so nevez savet eus a ur c’hlevet bennâc, ne vale nemet quement ha ma ze ret dezâ epquen, ha c’hoaz gant diegui hac azoug-egam ; toudememes ur pec’her nevez savet eus e voual habitud ne guerz en hent eus e silvidiguez nemet e quement ha ma c’hordren Doue dezâ epquen, ha c’hoaz gant lachete ha gant ponnerder a galon, quen n’en devezo acquisitet an devotion : neuse ec’his un den yac’h cloc’h, e teu non pas epquen da guerzet, mæs da redec ha da lammet en hent a Gourc’hemennou Doue, hac ouzpen e tremen gant couraich dre an henchou difficila, oc’h heul ar gusul hac an inspiration eus~an Eè. Erfin ne deus quet muy a zifaranç etre ar garãtez hac an devotion, eguet\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/17&oldid=101530 »\nKemmoù diwezhañ degaset d'ar bajenn-mañ d'an 6 Mae 2017, da 21:43.


Fillor Sant Per - Wikimammenn\nFillor Sant Per\nGeriadur Brezhoneg-Galleg 1876. Pajennoù 431 da 444\n◄ Treiz Plougastel Fillor Sant Per ►\nGwechall-goz, ann Aotrou Doue ha sant Per o veza eat da ober eur bale dre ar bed, a gavaz eur bugel gwezet war ann hent. — Asa, eme sant Per, pec’herien ha tud didruez a zo atao war ann douar, evit doare, kaer hon euz. Mar d-eo mez hag iskiz-meurbed lezel evel-se eur bugelik paour da vervel evel eur c’hi bihan ! Daoust ma kasfemp ar bugel ganeomp ? — Mad ! greomp eta, eme ann Aotrou Doue. — Perik a rank beza he ano avad. — Mad ! eme ann Aotrou Doue.\nHogen Perik a zeuaz da veza braz, hag he baeroun a lavaraz, deiz a oe : — Poent eo kaz va fillor da zeski micher pe vicher pelloc’h. — Kent a ze, eme ann Aotrou Doue, lavar da Berik dont aman ma roinn d’ezhan ar c’hras a garo da c’houlenn, abarzs ma’z ai kuit. — Goulenn ar baradoz evit da ene, fillor. — Ne d-eo ket penmoc’h va leue, eme Berik ; me ne d-ounn ket koz c’hoaz ; divezatoc’h me c’hello goulenn pe c’hounid ar baradoz, mar bez red, pa vezinn oc’h ober va zalarou ha dare da vervel. Evit breman eo gwell gan-en, a gav d’in, goulenn kaout eur marc’h faro d’am dougen.\nHag e eo roet unan euz ar re wella d’ezhan ; ha Perik en hent avad, ken a findalle war gein he varc’h, el leac’h ma karje Doue he gas.\nAr pardaez a zeuaz, ha Perik ne wele, kouls lavaret, berad goulou, pa oe mantret o welet eunn dra evel eur goabrennik a-ispill oc’h skourr eur wezenn, ha ker sklear hag enn deiz enn-dro d’ezhi. Ha Perik ha mont enn aviz tizout peg er goabrennik hag he lakaat en he c’hodel, pa glevaz eur vouez o lavaret : — Arabad mont larkoc’h, paotr, pe as pezo keuz. — Mad ! Mont a reas evelato, ar penn-zot ; ha, goude beza dastumet ar goabrennik en he jakod, ez a enn hent adarre.\nEvel dre chans e tigouez kerkent e-c’harz dor porz eur maner hag e oe digemeret eno ha dalc’het da entent ouz ar c’hezeg. Hogen o veza ne zeve ket a c’houlou (rak he goabrennik a lakea ar c’hraou ken sklear en noz evel en deiz), Perik a oe tamallet da veza sorser, rag eur mevell all en doa kemeret gwarisi out-han. — Korn butun ! lavar da Berik dont aman, ma welinn ha gwir a leverez, eme ar mestr d’ann hini a ioa bet o flatra Perik. — N’am-boa-me ket lavaret d’id, fillor ? eme sant Per. — Eo avad, eme Berik d’he baeroun.\n— Lavaret ec’h-euz d’in, eme ann aotrou, e wiez ober sklerijenn hep goulou na tan. Ha gwir eo ann dra-ze ? Lavar. — Ia da, eme Berik, dre vertuz eur goabrennik a gavchoun du-ze er c’hoat ouz eur skourr, p’edoun o tont ama. — Mad ! digaz anezhi d’in heb dale ma welinn ha te lavar ar wirionez.\nAbenn eur pennad goude, ar mevell trubard a lavaraz d’ann aotrou en doa klevet Perik o lavaret e wie peleac’h edo kastell Biblen, eur brinsez kaer enn-han, hag ez oa goest da vont da gerc’hat ar c’hastell-ze hag a zo a-ispill a-ziouc’h ar mor war beder chadenn aour, ha da zigas anezhan a-bez. — Mad ! lavar da Berik dont ama ma welinn ha gwir eo ann dra-ze. — N’am-boa-me ket lavaret d’id, fillor, lezel ar goabrennik el leac’h m’edo ? — Eo avad, eme Berik d’he baeroun. Me ne ouzounn ket peleac’h ema kastell Biblenn, na biskoaz n’am euz klevet na lavaret menek diwar he benn. — Lavaret ec’h euz, eme ann aotrou, ez oaz goest d’he zegas aman, prinsez hag all, hag enn ober a rankez pe e vezi krouget. — Hag ar paotr en hent enn eur skrabat he benn, ha gwall ankeniet.\nSetu Perik o vont, taol da vor, taol da zouar, enn avantur Doue, pa zigouez gant eul leon, hag hen kamm broud hag o vont da bucha e-tal eur wezenn gleuz, hag e oe darbet ha darbet da Berik koueza d’ann douar ken dinerz oa eat he galoun o welet al leon iskiz-ze ken tost all d’ezhan, ha keit he voue war he ziou skoaz evel hini he varc’h faro, ha skrij gwelet he zaoulagad evel daou gef tan enn he benn, ha dent braz enn he c’henou.\nEvel kent, pa gomprenaz oc’h he lost o ficha hag hen ken damoezeg ha tra, Perik a zeuaz enn-han he-unan heb dale. Neuze al leon, o veza tost da Berik, a zavaz eur pao er vann evel pa en diviche c’hoant da lavaret ez oa eunn dra-bennak oc’h he bistiga.\nGwir oa, rak kerkent Perik a welaz eur pikol drean e pao al leon. Neuze en em laka, goustata ma c’hell, da lamet ann drean-ze, hag e oe sebezet-maro o klevet al leon o lavaret : — Bennoz Doue, va faotrik mad ; ma es pefe ezomm ac’hanoun-me eur weach bennag, n’es pezo nemet lavaret teir gweach ar c’homzou-man : Roue al leoned, war va ezomm, skoaz d’in ; ha ne zaleinn ket da zegouezout gan-ez.\n— Greomp vad atao mar gellomp ; drouk a raimp pa girimp, eme Berik o vont el leo adarre etrezeg ar mor.\nMad ! degouezout a reaz dre chans e-tal kastell Biblen. Perik ne chomaz ket da varc’hata hag heb dale o skei war ann or. — Petra glaskez aman ive, paour-keaz reuzeudik, eme eur barveg koz a zeuaz da zigeri ann or. Emaoud degouezet el leac’h ma varvi. Kea founnuz enn dro raktal, rak truez am euz ouz-id, ken iaouank ma’z oud. — O klask… klask a rann… o klask kas ar c’hastell-man d’am mestr pe e vezinn lakeat d’ar maro, eme Berik o tenna huanadennou hirr, ha beac’h d’ezhan o prezek, rak aoun en doa da veza lazet gant ar barveg koz. — Mad ! ne d-eo ket gwaz d’id mervel aman eget mervel e leac’h all ive ; Kea ’ta da gaout ar brinsez. P’am-eus sonj… ne d-eo ket arabad c’hoari gant da deod avad, mar gouzoud ober.\nP’eo eat Perik dirak ar brinsez, hag hen mont ha tenna he dok ha lavaret : — Demateoc’h, prinsez kaera a zo er bed, dont a rafac’h-hu da di va mestr-me ? — Ne d’inn ket avad, paourik-keaz. — Neuze me vezo lakeat d’ar maro, siouaz d’in ! eme fillor sant Per, ann daelou enn he zaoulagad. — Kent a ze, eme ar brinsez, mar gellez dont er-meaz euz ar gampr houarn-ze a vezo alc’houezet war-n-oud, neuze ez inn gan-ez dihana, rak truez am euz ouz-id.\nP’oe bet Perik eur pennad er gampr houarn, e teuaz da zonj d’ezhan euz ar pez en doa lavaret d’ezhan al leon koz m’en doa tennet eunn drean euz he droad. — Roue al leoned, eme Berik abenn teir gweach, war va ezomm, skoaz d’in ! — Hag e leal, a-veac’h m’en-doa peur-lavaret he gomz diweza, ma klevaz Perik eur mestaol war dor he gampr, hag hi toullet treuz-didreuz. Neuze e c’hellaz Perik mont er-meaz, ken braz oa ann toull, hag hen raktal da glask ar brinsez, ker laouen hag ann heol. Hou-man, o welet pebez den oa Perik, dre ann taol burzuduz-ze, a lavaraz ez oa mall gant-hi mont da welet he vestr. Hag hi enn hent raktal, kastell hag all. An aotrou a oe laouen he galoun ha en bade ket pa welaz ar brinsez : — Breman, Perik, eme-z-han, n’es pezo labour e-bed da ober hiviziken, ha koulskoude ne vanko ket eunn holl vad dit.\nAn aotrou a zimezaz d’ar brinsez, na petra ’ta ! Hogen ne vevaz ket pell goude, ha pa oe maro, ar brinsez a lavaraz da Berik : — Petra ’rinn-me breman ha da beleac’h ez inn-me va-unanik ? Mar kerez, ni zimezo ann eil d’egile ha ne vezo ket nemeur a zrouk, rak me gave gwall goz va fried diouz-in, ha te a zo iaouank !\nKer laouen hag ann heol benniget, hag he galoun o tridal gant ebad enn he greiz : — Prinsez vad, eme Berik, seul gent, seul well !\nAnn aotrou sant Per, o veza deut da ober eur bale war ann douar adarre, a ieaz da welet he fillor, hag en devoe kant ebad o welet ar vuez kristen e gwirionez a rene he fillor e kastell Biblen gant he bried hag he vugaleigou ; hag abarz mont kuit, e lavaraz d’ezho e rache ho gourc’hemennou d’ann Aotrou Doue hag her pedje da lakaat ho hanvou war al levr a vuhez.\nMe eo, eme sant Per, a zo eat da leon evit rei skoaz d’id ha tenna da bried euz a skilfou Satan a ioa bet treac’h d’ezhi.\nKenavezo er baradoz !\nAdtapet diwar « https://br.wikisource.org/w/index.php?title=Fillor_Sant_Per&oldid=80928 »\nKemmoù diwezhañ degaset d'ar bajenn-mañ d'an 24 Kzu 2015, da 10:08.


Bilzig ac’h a da glask an aluzen - Wikimammenn\nBilzig ac’h a da glask an aluzen\nAd. Le Goaziou, leorier, 1925 (p. 37-39)\n◄ Bilzig dirag ar barner Bilzig ac’h a da glask an aluzen Bilzig ac’h a d’an ti-nean ►\nDeut an hanv, hag evit Izabel an amzer a zienez, e-pad an hanv ne ve gwerzet na meskl na bigorned : netra da c’honit er vro a-rôk an eost. Red eo d’ê beva koulskoude ; mont a rafont, o-fevar, da glask an aluzen.\nEn Breiz-Izel, e ver mat evit ar paour, hag en pep ti e vo evitan eun tamm bara, eun tamm kig, alïes eur skudellad soubenn. Izabel ’ta a heulio ar pardoniou ; en-dro devejou ar pardon (derc’hent ar pardon, de ar pardon ha de an adpardon), an ôc’h hag ar wreg a zigor frankoc’h ar yalc’h, an arc’h hag an armel. Hag evel-se Izabel a zastume tammouigou bara, eur bastellad kig bennak, bosadennou bleud hag eur gwennegig bennak, evit beva e-pad ar zizun. Gant ar pardoniou bras, an aluzennou a vije fonnusoc’h, met ne garie ket o darempredi : re a bevien a gave war an henchou hag en-dro d’an iliz. Eno en em zastume, en em unane an dibab eus an dud dilezet gant Doue.\nNa bet oc’h-hu en pardon Sant-Yann-ar-Biz, pe en pardon Kernitron ? Ma ! ma n’oc’h ket bet, it, hag a welfet a bep seurt infamet… Gwelet heman mac’hagnet e holl izili, hen-hont astennet a-hed e gorf war hent ar belerined, a glemm, a derm, klevet-hen o huanadi war e wall blanedenn : « O ! pet true eus eur paour kêz !… O ! pet true !… » Hennez, azeet harp eus ar c’hleun, e flac’hou en e gichen, euzus da welet, a ziskouez e ziouhar debret gant ar gouliou hag ar c’hontron : « Sellit a drue eus eun den reuzeudik, c’houi pere a zo yac’h ha divac’hagn ». Darn all, tort a bep tu, kamm, jilgamm, pengamm, a jale, a huanade, a glemme, a derme gwasoc’h-gwaz an eil eget egile, evit dispega deus yalc’h ar belerined eun diner, eur gwennegig bennak marteze.\nDeut an noz, tort, kamm ha pengamm ha da redek, ankouaet gante o c’houliou, o c’hlenvejou, o siou. Ha neuze, e-pad an noz, ho pije gwelet anê, merc’hed, gwazed ha bugale hag all, o tibri, oc’h eva, evel da valarje, ar c’hig, ar bara, ar jistr, ar gwin-ardant, goneet gant o fedennou hag o c’hlemmou…\nE-pad ma eo bet Izabel o tarempredi ar pardoniou, Bilzig a rês anaoudegez gant bugale ar bevien all, ha gante e tiskas eun toullad troiou kaer : penôs e vije goulennet an aluzen, pa vije gwreg an ti he-unan er gêr, ha penôs pa vije tud all ganti ; penôs hep dispign gwenneg, prena eur vouchenn bara gwenn war dôl ar stal ; ha, p’o dije c’hoant kerent pe berc’hen ar vugale da zibri gad pe c’honifl, penôs stigna antell pe las er c’hirjer dre belec’h e tremene an anevaled gouez. Disket an nevoa ive en em bilat, hag, a-barz eun nebeudig, hini anê na oa ken skanv a droad, ken prim a zorn, ha piladeg anei (ha ze alïesoc’h eget bemde) ral e vije ma na deue ket a-benn eus ar bôtred all.\nGoude pardon ar Rozera, Izabel, skuiz a gorf hag a ene, o ren eun hevelep buhe, a chomas er gêr : deut a oa an amzer da zastum meskl, bigorned ha koukous, ha gwelloc’h a oa ganti gonit he bara, daoust d’ean da vea du ha kalet, o vont d’an ôd, evit gonit anean oc’h astenn he dorn.\nGant he aluzennou — piz Izabel — evelkent he deus prenet eur garg vouded ; eur voudenn, mesket gant tammouigou bezin sec’h, a zalc’ho tommder en ti, e-pad ar goanv. Bleud he devoa en he arc’h, evit lakât toaz en gô ; bara a vo ha krampoez, ha pastellou kig a oa a-zistribilh eus an treust, evit ober soubenn.\nAbaoe ma oa intanvez, biskoaz ken pinvidik all ne oa bet. Pinvidik, oh ! pinvidik, Izabel !… Pinvidigez Izabel ?… Daou c’hir, yudal a reont an eil deus egile. Pinvidigez ! gwevn meurbet eo ar gir-ze, en em astenn a ra adalek ar c’hastell beteg an ti-soul. Ha piou a nivero al leve a ra pinvidigez eun den glorus ha piou an dienez a ra hini Izabel.\nMa, n’eus forz !… Mont a eure ’ta adarre d’an ôd gant he bugale. Evit ar boutegadou kenta ma werzas, e-lec’h arc’hant, gloan e tigasas ganti d’ar gêr. Gloan he devoa ezomm evit ober dilhad d’ei, d’ar vugale. Enkardi, nean, ober stamm a ouie ; ar vugale o devo lêreier, kamizolennou, kalabousennou gloan tomm. Pitouilhez a raio Bilzig e-pad ar goanv noz, pa ’c’h efer d’an ti-nean. Izabel a neo, a raio stamm gant ar gloan hag ar pitouilh.\nHag evel-se, gant poan he c’horf, nerz he c’halon, Izabel he devoa adc’hrêt he ziegez distrujet gant ar maro, evurus pa zelle ous he zi, hag ennan pevar bugel deut da vad.\nAdtapet diwar « https://br.wikisource.org/w/index.php?title=Bilzig_ac’h_a_da_glask_an_aluzen&oldid=160289 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Michael D'Arcy) (KildareStreet.com)\nResults 1-20 of 840,748 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Michael D'Arcy)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Michael D'Arcy)


Pedervet quevren - Ar c’huec’hvet Chabistr - Wikimammenn\nPedervet quevren - Ar c’huec’hvet Chabistr\nYouen-Yan-Lois Derrien, 1779-1792 (?) (p. 377-381)\n◄ Ar pempet Chab. Evit rei couraich d’an ene pehini a so en dentationou Ar c’huec’hvet Chab. Penaus e c’hell an dentation hac ar blijadur beza pec’het Ar seizvet Chab. Remejou ouz an dentationou bras ►\nPenaus e c’hell an dentation hac ar blijadur beza pec’het.\nAR Brinces, pe veus a hini hon eus comset en trede Chabistr, ne de quet coupabl eus ar broposition dishonest pehini a so grêt dezi, pa ze guir penaus e greer dezi a enep he meno, evel ma hon eus supposet: mæs erc’hontrol mar e deveus roet sujet d’ar broposition-se dre ur galantis hac un affeterez bennâc, o veza falvezet dezi beza caret gant an hini a so o clasq e deceo, ne deus douet ebet na ve coupabl eus ar broposition dishonest a rae an den-se dezi, ha peguement bennâc na zeuhe quet d’e accepti, ne lesse quet cousgoude na verite beza blamet ha punisset. Evelse e c’herru aviziou, penaus, peguement bennâc na gonsantomp quet d’an dentation, hon eus cousgoude pec’het dreizi, abalamour ma zomp caus dezi da zont deomp. Dre exempl gouzout a ràn ervat penaus, pa c’hoarian, e zoun prest da goleri, da douet Doue pe d’e vlasfemi, hac e servich ar c’hoari da dentation din evit quemense, ha rac-se quellies gueich ma en em lacan da c’hoari, e pec’hàn hac ez oun coupabl eus a guement tentation a erruo gueneèn er c’hoari. Dememes mar goun ervat e teu ar gonversation hac an antretien, pehini am bez ganr ur re bennâc, da zigaç tentation din, ha d’am lacat da goueza ganti, hac en em exposàn cousgoude volontieramant en occasion hac en antretien-se, ne deus quet a leac’h da zoueti na doun coupabl eus a guement tentation a zui din a-chano.\nPa aller ivez en em viret ouz ar blijadur pehini a santer dre an dentation, e pec’her ato oc’h e receo, hervez ma zeo bras pe vian, hac hir pe ver ar blijadur pehini a guemerer en-hi, hac ar gonsantamant, pehini a roer dezi. Ar Brinces, peveus a hini hon eus comset, a verit ato beza blamet, mar deu non pas hepquen da glevet ar broposition desonest, pehini a reer dezi, mæs c’hoaz da guemeret plijadur en-hi goude e beza clevet, oc’h antreteni he c’halon gant contantamant var an dra-se : rac peguement bennâc na falfe quet dezi consanti da ober en effet ar pez a broposer dezi, e consant cousgoude gant he speret applica he c’halon var an dra-se dre ar gontantamant pehini a guemer o sonjal ebarz ; hac ez e ato un dra disonest applica pe ar galon pe ar c’horf da un dra disonest. Evelse ivez e consist quement an disonestis en application eus ar galon, na ell quet hep-zi an application eus ar c’horf beza pec’het.\nPa viot tentet eta eus a ur pec’het bennâc, considerit ha c’hui hoch eus roet volontieramant sujet da veza tentet ; rac neuse, an dentation memes ho laca e stad a bec’het, abalamour d’an danger pe en hini ez ouc’h en em exposet, hac an dra-se a ententet mar hoc’h eus gallet eas aoualc’h evita ; ma carfac’h, an occasion, ha mar gouiac’h ervat pe mar tliac’h gout e c’herrufe an dentation gueneoc’h ac’h’ano : mæs ma n’hoc’h eus roet sujet ebet d’an dentation, ne ell e nep fæçon ebet beza ur pec’het evidoc’h. Pa en devez gallet un den miret ive ouz ar plijadur, pehini a zeu varlerc’h an dentation, ha cousgoude n’en devez quet miret, en deveus ato pec’het dreizi en ur fæçon bennâc, hervez ma zeo en em arretet en-hi cals pe nebeut, ha diouz ar pez a so caus d’ar blijadur pehini en deveus quemeret.\nUr Vaoues, pehini ne deveus quet roet a sujet da un den da gestal outhi, hac a guemer cousgoude plijadur er gestou-se, ne les quet na deo da veza blamet, ma na deus quen caus, nemet ar gestou-se, d’ar blijadur pehini a guemer enno. Dre exempl mar deo quen agreabl mouez ar galant, a fell dezàn rei amourousdet dezi, ma zeo ur chalm hac un dudi e glevet o cana, ha mar quemer-hi plijadur non pas ebars en enclasc, pehini a ra an den-se eus he c’harantez, mæs hepquen ebars en douçder hac er chalm eus e gan, n’e deffe quet a bec’het eno ; peguement bennâc na dleffe quet continui pell er blijadur-se, gant aon na dremenne eus ar blijadur er c’han d’ar blijadur en amourousdet. Toudememes eta mar deu un den da broposi din un invention bennâc leun a subtilite hac a finessa d’en em vengi eus va adversour, ha ma na guemeran plijadur na consantamant ebet er venjanç pehini a broposer din, nemet hepquen er subtilite hac er finissa eus an invention-se d’en em vengi, certen e penaus ne bec’han quet ; peguement bennâc cousgoude na d’e quet expediant en em amussen cals er blijadur-se, gant aon n’am douque a nebeut e nebeut da guemeret ur blijadur bennâc er venjanç memes.\nAviziou e vez un den surprenet gant ur mouvamant bennâc a blijadur pehini a zeu incontinant varlerc’h an dentation, abarz ma en devez lequeat evez bonamant ouz ar blijadur-se, hac an dra-se ne ell beza nemet ur pec’het veniel an disterra, pehini a zeu da veza brassoc’h, mar chom dre neglijanç, goude beza evezzeat ouz ar blijadur-se, da varc’hata ganti un nebeut, pe èn a dle e accepti, pe èn a dle e revusi ; hac ar pec’het veniel-se a so c’hoaz brassoc’h mar deu un den, o lacat evez ouz ar blijadur-se pehini a sant, da chom en-hi ur mareat gant ur guir negligeanç hep ober effort ebet d’en em zisober anezi : mæs pa en em resolvomp volontieramant ha gant ur propos diliberet d’en em blijout en hevelep mouvamanchou-se a blijadur, ar propos diliberet-se memes a so ur pec’het bras, mar deo un droug notabl ar pez p’evit hini hon eus ar blijadur-se. Ur goal-viç eo da ur vaoues fallout antreteni caranteziou fal hac amourousdet, peguement bennâc na falfe quet dezi en em rei en effet d’an amourous.\nAdtapet diwar « https://br.wikisource.org/w/index.php?title=Pedervet_quevren_-_Ar_c’huec’hvet_Chabistr&oldid=129479 »\nKemmoù diwezhañ degaset d'ar bajenn-mañ d'an 9 Eos 2018, da 15:38.


Politikerezh an diskelaouiñ en Ukraina - L'avenir de la Bretagne\nAccueil ► Archives ► Archives 2015 ► N°515 ► Politikerezh an diskelaouiñ en Ukraina\ngant Fañch Kerrain\nAr wech diwezhañ em boa gouestlet ur pennad d’an diskelaouiñ e Breizh. Gouzout a rit moarvat penaos ar meizad-se a zo bet danzeet da vare an Unvaniezh Soviedel ha lakaet da dalvezout en un doare efedus gant frammoù ar polis politikel. Daoust ma n’en em gaver ket ken en « Oadvezh Aour » renad Staline, anat eo ez eus kalz a hirnez d’ar prantad klodus-se e spered ar re a zo bremañ o ren, ha n’eo ket hep rezon ma implijont hiziv an deiz ar ger« Novorossia », eleze ar Rusia nevez, evit komz eus an tachennadoù douar aloubet ganto abaoe m’o deus gallet lakaat o c’hrabanoù war G/Krime. Un impalaerezh nevez eo a fell dezho adsevel, ha setu perak ec’h arveront adarre kalvezderioù an diskelouiñ. Graomp eta un taol-sell buan ha buan war ar c’halvezderioù-se bet goveliet gant o zadoù-kozh hag implijet ken mat gant ar Riez santel a anavezomp.\nKalvezderioù an diskelaouiñ en Ukraina\nArguzenn gentañ : Kornogiz a zo drek ar cholori a c’hoarvez eno.\nAdalek m’en deus ²hastet buan ar Prezidant Ianoukovitch sachañ e skasoù gantañ ha mont da Rusia da guzhat, hag eñ rediet gant ar vanifesterion da dec’hel kuit ar buanañ ar gwellañ, diouzhtu goude en deus tamallet ar Stad rusiat d’an Amerikaned hag da Gornogiz bezañ pennkaoz d’ar reuz bras-se. E derou miz C’hwevrer diwezhañ , en doa rebechet unan eus kuzulierion Poutin d’an Amerikaned bezañ finañset, armet, ha zoken embreget an « dispac’herion ukrainat » e diabarzh kannati ar Stadoù-Unanet !\nRet eo anzav avat, ez eus ur gudenn gant Ukraina abaoe m’he deus gounezet an dieubidigezh. Evel m’hon eus bet tu da lenn war ar c’hazetennoù, ledan eo an touflez ideologel etre kevrenn gornôg ar vro ha kevrenn ar Reter. Bewech ma’z eus bet mouezhiadegoù, ez eus bet merzhet an dra-se. Al lodenn eus ar vro en em gav e Reter ar vro a zo, en abeg d’hec’h istor, tost ouzh Rusia, tra ma’z eo dedennet al lodenn all gant Europa. Rak-se, ur wech diskaret Ianoukovitch, ez eo en em gavet gwall nec’het Poutin, aon gantañ da goll e levezon war ar vro-se, bet a-viskoazh dindan gazel-ge gant Rusia. Ret e oa dezhañ koustet a gousto mirout e veli war ar c’hevredad-se, dreist-holl pa zisklêrie pennoù-bras Unvaniezh Europa bezañ mennet da vountañ en o frammadur ar vro nevez-digabestret. Setu eta an arvez kentañ eus an diskelaouiñ arveret gant paotred ar C’hremlin :\nober d’o c’henvroiz krediñ ez eo an Amerikaned hag o c’henseurted europat a gement o deus itriket ar gwalleur a zo kouezhet warno, pa’z eo c’hoarvezet taol-strap Maïdan\nla suite à lire dans la version papier


penaos peus graet c'hwi evit deskiñ pe peurzeskiñ ar brezhoneg ? - Page 2\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 8:32 pm\nMeurd a feson zo da lâred an traou-se e brezoneg... An den 'oar ket tout 'neoñ.\nMe 'gred la Per-Kouk an'vef mad brezoneg e vro. Ma skriv eun dra mod-se ê 'blam' 've lâret giz-se ba e vro, a gav dign.\n"N'eus netra ouzpenn komzou gwir..." = il n'y a rien de plus que des vrais mots = il n'y a que des vrais mots.\nÊz ê da gompren...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 8:33 pm\nPinvik eo hor langaj... frazenn Per Kouk zo sklaer din.\nNi lârahe "n'eus ket meit kaozioù gwir ha traoù bev.\nPK 'selou doc'h ar re gozh alies ha ne fari ket à traoù a sort-se. Oc'hpenn breton ar levrioù 'zo.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 8:47 pm\nEvidon eo komz, bezañ barreg da gomz gant an dud ni gont. Goude, bezañ barreg da lenn ha skrivañ ivez.\nMet evit delc'henn ar yezh bev eo ret komz anezhi, da pra servijfe kaout brezhoneg ba'r levrioù ma neus den ebet da gomz ?\nEvit ar re zo teskiñ brezhoneg marteze vez klasket lakaat anezhe da lenn ha skrivañ ha komz asambles. Ar c'haerañ tra vefe dezhe komz gant ho amezeien, ho zud pe ho zud kozh hep kaout barregezhioù war al lennegezh pe ar skrid.\nBlamm da pra vefe ket possubl kaout brezhonegerien yaouank nemet da gomz brezhoneg.\nMa zud neus 80 vloaz tremenet, n'int ket barreg da lenn na skrivañ met komz reont mad tre hag ivez barreg da dreuskas ar yezh.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 9:25 pm\nTu considères le breton comme une traduction du français?\nC'est une drôle de conception de la langue...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 19, 2012 4:17 am\nnemet = sauf, excepté, si ce n'est\nn'eus ke(t)/ ken met... = n'eus nemet... = n'eus (ne)tra ouzhpenn... = il n'y a que ... = "il n'y a pas / rien, sauf..., si ce n'est... = il n'y a rien "de davantage" / de plus / d'autre que... / en sus de...\nDernière édition par jeje le Mar Juin 19, 2012 10:31 am, édité 1 fois\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 19, 2012 9:07 am\nNe oa ket ma fal plantañ reuz e mod ebet, nemet lakaat ar gaoz war ur poent yezh. Ar santimant am eus n'eo ket naturel implij "ouzhpenn" evel-se, en ul lavarenn nac'h. Un dra bennak a-dreuz a zo aze, evidon. N'ho peus ket nemet goulenn en-dro deoc'h penaos e vo lavaret "il n'y a que...". Souezhus e kavfen e vefe respontet "n'eus ket ouzhpenn".\nEvit lavarout "il n'y a PAS que", aze, eo, e vo klevet : "ouzhpenn X a zo, estroc'h eget/evit X a zo...".\nAr santimant am eus en deus PK kemmesket an daou dra aze. Met marteze en em vankan ivez.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 19, 2012 11:16 am\nNe oa ket ma fal\nCe n'est pas ta pelle ??? N'on ket sur lar vefe laret an dra-he ga'n dud, fin an dra-he zepand deus pelec'h out-te.\n"(Faote / Felle) ket din plantañ reus e mod e-bed" vefe bet gwellac'h, gav ket dit ?\nRez ket bilou, tou'n dud hall 'n-om dromplañ, ha me mehmod 'veld ar re-all, n'on ket nec'het ga'r pezh teus laret din.\nLa phrase française est : "Dans ceux-là il n'y a rien de plus que des mots vrais et vivants"\nSur zo voien da lared : Ba'r re-he n'eus kime komzou gwir ha bew.\nMed din-me da hoûd papred, amañ zo voien da lared pezh ma skrivet, med klask a rin memestra vid be surroc'h.\nMatresse 'h on 'n-om dromplañ, matresse rañw ket, gwel' vo\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 19, 2012 11:30 am\nGwir eo m eus ket klewet kalz an dra se.\nSiwaz, ouspenn eur pez gwetur Renault, n'e-noa netra da ginnig din.\n(Loeiz Konk, eus ?, & Potr Jeg , eus Evias)\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 19, 2012 6:01 pm\nEvit pezh a sell "ar pal", e soñj din e c'hell bezañ implijet evit ober anv eus ur "but". Gwir eo e c'hell ar "bal" bezañ ur benveg ivez.\nSed a ginnigfen evit treiñ ho frazenn e brezhoneg : "Dans ceux-là il n'y a rien de plus que des mots vrais et vivants"\n(? = douetañs ; *= fall da ma soñj ; += posubl da ma soñj)\n+E-barzh ar re-se n'eus (ket) nitra muioc'h evit gerioù gwir ha bev.\n??E-barzh ar-se n'eus ket ouzhpenn gerioù gwir ha bev\n???E-barzh ar re-se n'eus ket netra ouzhpenn gerioù gwir ha bev\n++E-barzh ar re-se n'eus ket met gerioù bev ha gwir tout.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 19, 2012 7:06 pm\nEun bennaked deuhou'oc'h 'neus bet klevet ar poz "ar pal" (le but) ga' ur brezoneger a-vihanig c'hoaz? Petramant ê brezoneg "Diwan" pe eun dra bennaked mod-se?\nBeked bremañ 'meus ket soñj bea kleved na lenned ar poz-se 'med ga' "brezonegerien neve" (pez so eur zin fall...)\nmod all, evid lâret "ce n'était pas mon but/intention de (faire)...", 'meus bet kleved lâred "ne oa ked ma zoñj (ober)..."\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 19, 2012 8:23 pm\nKavet e vez e geriadur Fav paneveken. Diwar ur ster fetis "but" e kaver anv eus "moned d'ar pal" (ster difetis).\nE geriadur Greg. e kaver ivez : "But, fin, dessein : pal, déso, chounch."\n"Le but d'un chrétien... > ar pal... ; ar barados eo ar pal"\nSetu evidon n'eo ket fal implij "pal" gant ur ster difetis. Marteze eo fall kement ger na vez ket lavaret partout, pe na vez ket implijet stank ken, evideoc'h ? Daoust ha n'eo ket kaout ur sell "strizh" kement-se un tammig ?\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 19, 2012 9:42 pm\nPezh zo sur bopred eo oa ket kaoz deus se barzh ar sujed lañset gant breizh22...\nMa faota d'un bennaket kaozeal deus se vije gwelloc'h lañsañ ur gaozeadenn all e lec'h all.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mer Juin 20, 2012 11:40 am\nKavet e vez e geriadur Fav paneveken.\n'nah' zinifi ket netra... be' zo kalz pojou mod Imbourc'h, SADED ha me 'oar petra tout ba diksioner Favereau!\nme 'faote dign goûd ba pelec'h 've implijet ar poz-se...\nHa gwir ê ê gwellac'h implija eur poz ha 've komprenet ba kalz lehiou, e-gij "soñj" (hag ar frazenn a ya da heul -- kar mod all "soñj" a zinifi kalz traou)\nSujet: Re: penaos peus graet c'hwi evit deskiñ pe peurzeskiñ ar brezhoneg ? Ven Juin 22, 2012 8:46 am\nYa, ha petra goude ? Ka'et vé ur benbern traou na vent ket laret ba'r "geriadur"-mañ. Da zigentañ n'eus kime roiñ ur sell war ar bajenn-golo : "geriadur", ur gomz bet añvantet diwar ar galoa\nWar a seblant n'out ket gouest da lar domp daoust ha vé gwraet ga'r gomz-mañ ga'n dud... Braw é tap traou ba'r levèriou, med ur langaj, din-me papred, zo 'vel ur sort benveg da ve komprenet gad an dud, hag amañ 'hi-mañ n'oun ket gol sur lar vefes komprenet gad un' mannaket maes ar skoul.\n"(Faot / fell) ket din" pe "oa ket ma joñj..." an-heñi vo komprenet ahe.\nMed matresse c'hwi ra parti deus an dud na rant ket foutr deus pezh vé laret ga'n dud...\n"kaout ur sell strizh" ? Ma jom da vri ba'r levèriou vo strizh da sell, ya, 'vid kaoud ur sell ledennac'h un tamm bihen rankeh lak ho fri maes ar levèriou ha mond war ar maes da daveo ar brezhoneg gwir.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Ven Juin 22, 2012 6:05 pm\nPezh am eus klasket diskouez eo e vez kavet "pal", e geriadur Rostren, hag en hini Favereau.\nPa livirit n'em eus ket bet tro da gomz gant an dud e Breizh-Izel, eo ur seurt 'apriori' a zeu ganeoc'h. Marteze em eus bet flapet muioc'h evit n'ho peus graet, gant brezhonegerien vad, hag e ouzon prezeg gwelloc'h brezhoneg komzet evideoc'h. Piv a oar ?\nEvit dont en-dro war "pal" : Fav a lar e c'hell bezañ implijet evit ober anv eus ur "but" fetis, e Poullaouen. Ma. Daoust hag eo dibosubl e vefe deuet an dud da implijout ar ger-se en ur feson difetis, dre astenn ma peus c'hoant ? N'ouzon ket. Ma oa posubl da vare Gregor Rostren, perak ne vefe ket bet un nebeud kantvedoù diwezhatoc'h ?\nEvit echuiñ : evidon eo "bezañ ar pal" un droienn boutin a-walc'h er yezh skrivet, abaoe un nebeud bloavezhioù (ya, gouzout a ran : "yezh" zo ur ger nevez). Setu, amañ, peogwir e skrivan e brezhoneg, em eus graet gant an droienn-se. Ma vijen bet e-touesk brezhonegerien o prezeg, n'em bije ket graet marteze, gwir eo. Abalamour ne vije ket bet "naturel"-tre. Aze emañ ar wirionez ganeoc'h.\n"Faot ket din..." : gallet mije lavarout ivez "n'emaon ket o klask/kas...".\nSujet: Re: penaos peus graet c'hwi evit deskiñ pe peurzeskiñ ar brezhoneg ? Ven Juin 22, 2012 6:45 pm\nEvid lâred an traou 'gij 'veloñ anê, pa lennoñ pez 'skriv Per, 'veloñ distu la 'oar brezoneg bew: eun den ha 'nije ket bet desket 'med bar leoriou 'hellefe ket skriva mod-se tamm 'bed.\nPa lennoñ pez 'skrivoc'h-c'hwi, 'veloñ ket 'med brezoneg unifiet 'gij 've desket bar leoriou, ha 'me ket voaien gwelet hag-eñw 'peus desket brezoneg mod all.\nar pojou 'hell cheñch ga'n amzer. Hag ober a rant alïez! Ha kemeret 've o lec'h ga re all.\nMez pez 'moa goulennet abaoe ar penn kenta 'voa : daoust hag-eñw zo eun bennaked ha 'neus bet klevet brezonegerian a-vihanig 'h ober ga "pal" evid lâret "but" mod-se? Ha 'meus ket bet respont ebed c'hoaz.\nEvit echuiñ : evidon eo "bezañ ar pal" un droienn boutin a-walc'h er yezh skrivet, abaoe un nebeud bloavezhioù\npez 'ziskouef ê mad? Be' zo eur bern fazïou 've kumun 'walc'h er langaj skrivet abaoe eun nebeud blavechou. 'Nah' 'laka 'nê da vea mad?\n(ya, gouzout a ran : "yezh" zo ur ger nevez).\naon 'meus vefe erro eun troll amañ, ma zud vad...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Ven Juin 22, 2012 7:08 pm\nPAL+ (= anavezet kenañ, 40 vloaz so, pa oa Favereau e Poullaouen) er Favereau (Poullaouen, Arre).\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 23, 2012 8:58 am\nYa, ya, me oar lenn 'e ha gouest on d'hond da glask ba'n diksionèr ma-hun', meus ket emm chikour 'vid ober an dra-he paotr, med oa ket an dra-he ma goullet ganec'h.\nPa livirit n'em eus ket bet tro da gomz gant an dud e Breizh-Izel, eo ur seurt 'apriori' a zeu ganeoc'h.\nAmañ ma goullet ganec'h daoust ha peus kleet ar pezh ta laret, ha meus ket bet respont, ha meus ket c'hoazh. Ahe zo voien d'en-im houll 'benn ar fin.\nMarteze em eus bet flapet muioc'h evit n'ho peus graet, gant brezhonegerien vad, hag e ouzon prezeg gwelloc'h brezhoneg komzet evideoc'h. Piv a oar ?\nN'ouzon ket, ha rañw ket foutr 'ha'on. Pezh a welan amañ é lar out deut tre da beked amañ 'vid pismigañ ma brezhoneg, ha nintra-all beked-henn, ha bremañ out feuket adram 'h on 'n-im houll daoust ha vé implijet un droienn ha' peus gwraet gati, ha n'out ket 'vid respont. Sklêr é din. Kac'het teus deus da rer ha bremañ out añmerdet ga'n dra-he\nHa ma peus gwraet traou : mad é, peus kime deuskeugn demp, hag a vo gwel neuhe.\nKaojèl, papred 'vel papred...\nAr goulenn oa : Kleet peus an droienn-mañ 'n un tu mannaket ?\nAes é da gompren memestra !\nEvit echuiñ : evidon eo "bezañ ar pal" un droienn boutin a-walc'h er yezh skrivet, abaoe un nebeud bloavezhioù (ya, gouzout a ran : "yezh" zo ur ger nevez).\nYa, 'vel neus laret Sophia, bremañ é protikmant-sur lar out un troll. Piw an diaoul nije laret amañ lar vefe ar gomz-mañ un' neve ??! Tou'n dud oar amañ lar é ur gomz kozh, med ga piw vé implijet bremañ ? An dra-he é !\nSetu, amañ, peogwir e skrivan e brezhoneg, em eus graet gant an droienn-se. Ma vijen bet e-touesk brezhonegerien o prezeg, n'em bije ket graet marteze, gwir eo. Abalamour ne vije ket bet "naturel"-tre. Aze emañ ar wirionez ganeoc'h.\nPfiou, ahe oa ur respont sterd da gaoud !\nYa, just a-walc'h ! Drame da betra neuhe blij kement-se dit lar traou na vent ket naturel 'nehe, be zo ur benbern traou naturel en brezhoneg, kinkoulz ober gate, gav ket dit ?\nMatresse blij dit dond war ar foromou d'ober ur sac'had ga nebeud a dra, med me zo skuizh é kaojel ar mo-se diwar nintra ga tud 'veldit-te : abuserien-nerzh. Koll amzer...\nLabour zo! Ha kalz mignoc'h interessant\nPetramed oun dakord ga Sophia penn-da-benn, grass din da 'n-om zisammañ deus an torriou-rer un tamm bihen\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 23, 2012 1:19 pm\nEvit respont Sophia 29 diwar "ouzon"\nMe, implij "ouzon" pe "nonn". Ba bro Dreger vez klevet n'eil hag egile.\nHent all vez implijet ivez "oar" ; piv oar , hennezh oar kalz draou.\nAr gir " pal" a-raok na lâret ket ar ger se , deuet sur awalc'h deus ar brezhoneg desket ganiñ dre al lennegezh.\nE gwirionez pa gomzañ gant ar brezhonegerien en dro diñ gomzañ evelte, betek- henn n'eus ket kemeret ma vrezhoneg al liv deus ar yezh unifiet ( peuruvanet ).\nKaout vez kalz gerioù en galleg ba'r gaoz ar brezhonegerien a-vihannig, evitoc'h petra eo ar gwasañ:\nlakaat gerioù galleg mesk ar brezhoneg pe lakaat gerioù deus ar brezhoneg nevez( lennegel )pe unifiet ?\nN'hon ket o klask lakaat reus ba'r forom, met plijout rafe diñ kavout ho sonj.\nN'am eus ket komprennet perak dit skrivañ penaos hon ar "mestr skol evil ar re all"\nPell, pell ac"hane ; ho teskiñ hon, ober rañ fazioù. Digor awalc'h sonj diñ eo ma spered evit klask mont war raok.\nSell aze evit hirie\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 23, 2012 2:03 pm\n'Vid pezh é "pal" 'vid lared ur "but, objectif à atteindre", meus ket ka'et kalz tra da dorr ma sec'hed ba'r Favereau.\nEn ene meus lennet : "pal : but" heb lared petra é... ur "but" war 'n dachenn fobal ? n'é ket sklêr.\nHa petramed 'vid pezh é brezhoneg Poullaouen meus ka'et :\n"Ar gros bras deus oute a chete ar maen-poues bar memes pal (Poul.)"... Din-me n'é ket memes "pal" 'vel an heñi oa ba da joñj ober gantoñ...\n"moned eeun d'ar pal"... Pesse pal ? ha pelec'h vé laret ? N'é ket sklêr pé n'eus ket bet laket nintra en galleg 'vid esplikañ...\nYa med daw é diwall, kar ar lod brassañ deus ar c'homzou "galleg" zo deut ba'r brezhoneg dibowe zo dibowe, dija a-walc'h. Ma teu dit roiñ ur sell war ma zamm diksionèr weli aes a-walc'h an dra-he, pé meus laket ar stumm koshou deus pep komz kasi-bewech, surprenet oun bet meur a wech.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 23, 2012 2:29 pm\nN'eo ket ur gwall afer, tamm a-grenn e vehe kavet kaozioù galleg ba'r breton. Eljust kerkoulz vez gober get ur gaoz breton pa vez unan anavet mat, met traoù 'rall zo eit gober ur langaj : aksent, gramer, ha me ouia-me.\nBa kreoleg an Antilh, e ta 90% at ar c'haozioù ag ar galleg, met anat eo ema ur langaj arall da vat.\nUr skouer: ur wezh oa bet kalsket jeu doc'hiñ get un istrelog bennak, pendeogwir 'm boa kaozeet ag ur lapin. An aotrou n'doa displeget din e oa "keltiekoc'h" konikl. Ar pezh 'zo nul, él m'ema "konikl" ur ger latineg da vat (cunniculus).Lapin,n'eo ket sur...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 23, 2012 2:54 pm\nN'eus forz penôz zo bet pojou galleg ha latin bar brezoneg a-viskoaz. 'Ra ket forz, ha 'zinifi ket ê fall ar brezoneg, surtout ma ê bet brezonekêt ar fesson da zistaga 'nê. Be zo kalz pojou mod-se ha 've ket gwelet kin la int pojou galleg 'tram' latin ! Ha be' zo pojou galleg ha zo bet tapet ga'r brezoneg deja abaoe pell'zo, ha 'vije grêt gante ga'r re 'ouient ket tamm galleg ebed 'nê ive... Setu ar pojou galleg zo bar brezoneg, n'int ket bet plantet tout ahe ga' tud ha 'noa hanter-ankoueet o brezoneg... Amprestet int bet 'dam' 'blijent d'an dud. E galleg 've memez mod ive a-vechou, implijet 've pojou anglez petramant re all peogwir 'blijont da dud so. Ha re an Emzaw 'glaskont ket lakad pojou galleg koz ba o lec'h en-dro evid mired "romanicité" ar galleg\nDeuz eun tu all, kalz pojou "mod-neve" sañset, zo deut 'mêz deuz pennou gallegerien a-vihanig ha 'vag kassoni koulskoude deuz tout ar pojou zo liw ar galleg var o gorre..., setu 'zavont pojou divar ar brezoneg 'vije skrivet 1200 vla so, petramant divar ar galoa... 'Nah' n'ê kin politikerez ! Benn ar fin ar langaj-se n'ê ket brezoneg kin, kentoc'h eur seurt esperanto ha 've ket kôzeed na komprened sep ga' re an Emzaw. N'ê ked an dra-he on-me interesset ganto, pez 'interess 'hañoñ ê ar brezoneg zo bed kasset a rummad da rummad ga' brezonegerien a-vihanig. N'eus ket êmm pojou droch an Emzaverien evid ober ga'r brezoneg bamde...\nMod all bar skweriou 've kavet ba diksioner Favereau, "pal" 'zeblant sinifia "cible" kentoc'h 'vid "but" ive...\nFarsuz ê pez 'peus skrivet, Pourlet56, var ar honikled !\nSetu pez 'meus kavet evid gwrienn ar poz "lapin":\nLapin : cf lapereau\nLapereau : étym. 1376; lapriel 1320 ◊ de l'ibéro-roman °lappa- « pierre plate », comme le portugais laparo\nn'ouzon ket hag-eñw ê gwir, 'veloñ ket penôz 'hell "mên plad" dond da zinifia "kounikl".\nHa n'eus forz penôz, me 'gred la zo lehiou ma zinifi "konikl" ha "lapin" daou dra dicheñvel, konikl goue ha mod all konikl dessavet ban tiegez... Alîez 've grêt diforhou mod-se e brezoneg.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 23, 2012 3:53 pm\nDa gaout fent un tamm.\nMarteze zo ul liamm etre ar maen plad hag ar c'honikl !\nYa ,pe lârañ deoc'h.\nEvit tapout konikled ba'r park bras eo ret klask ur maen plad, lakaat pep warnañ .\nPe dremen ar c'honikl grog ar sifern enañ hag sko e benn war ar maen, ur wech badaouet al loenn peus ne met lakaat anezan ba'r sac'h .\nUn dro kamm eo evel-just !\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 23, 2012 4:05 pm\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 23, 2012 4:23 pm\nN'eo dre ho faut, Blewig, met an holl gonerioù a rankamp ni klevet pe lenn get ur rummad 'z a "vritofoned" 'lak lod ac'hanamp da vout drouk, re marse. Gwir eo , gwell e vehe bout siouloc'h pa skrivamp...\nAveit lapin/konikl, me ouia 'walc'h e vez un diferañs ba kornioù zo, ar lapin e vout jiboesaet ha ar c'honikl ba'n dachenn-feurm. Ni 'lâra "ar gounifl'(fem) aveit an 2.


Beatrice di Tenda, pe di Lascaris (1372-1418) a oa ur briñsez italian e dibenn ar XIVvet kantved ha deroù ar XVvet kantved, en hanternoz Italia.\nPoltred Beatrice di Tenda\nArdamezioù an Tiegezh Visconti\n3 War he lerc'h\nGanet e oa Beatrice di Tenda e Tenda e 1372. He zad a oa Pietro Balbi Lascaris, kont Tenda. He mamm, a oa Poligena hec'h anv, a ziskenne eus ur skourr d'an tiegezh impalaerel bizantat Lascaris, dre hanterouriezh Eudossia Lascaris merc'h da Teodoros II Lascaris, imperatore di Nicea, ha gwreg da Guglielmo Pietro, kont Ventimiglia.\nKentañ pried a voe dezhi eo Facino Cane an hini e voe, un tamm condottiero anezhañ, a skrapas an dimezell eus kastell he zad, hag a gasas anezhi gantañ en e vrezelioù, ha Beatrice ne voe ket hep kemer perzh ha ne chomas ket hep en em gannañ.\nWar-lerc'h intañveziñ ec'h addimezas e 1412, gant Filippo Maria Visconti(1392 – 1447), dug Milano, a oa 20 vloaz yaouankoc'h egeti. Degas a reas Beatrice 4000 dugad aour, ouzhpenn douaroù bras, evel argouroù.\nE 1418 e voe tamallet gant he gwaz da vezañ avoultrez. Anzav a reas, goude bout gwasket ha jahinet, ma voe kondaonet ha dibennet e kastell Binasco, gant he serc'h (gwir pe faltaziet) d'an 13 a viz Gwengolo 1418. Hervez lod e voe aozet an afer gant Agnese del Maino, a oa dimezell a gompagnunezh Beatrice ha pried-kleiz Filippo.\nGant he buhez eo bet awenet Vincenzo Bellini a skrivas ur reuzc'hoari Beatrice di Tenda e 1833, tennet eus al levr heñvelanvet e 1825 gant Carlo Tedaldi Fores.\nD'an 13 a viz Mezheven 1869 e voe dediet ur maen e Milano da eñvoriñ Beatrice di Tenda er c'h-Castello Sforzesco:\n↑ La Battaglia di Borgomanero\n↑ Beatrice di Tenda\nAdtapet diwar « https://br.wikipedia.org/w/index.php?title=Beatrice_di_Tenda&oldid=1750577 »\nDernière modification le 5 Mez 2017, à 17:51\nKemmoù diwezhañ degaset d'ar bajenn-mañ d'an 5 Mez 2017, da 17:51.


Jordan (stêr) - Wikipedia\nJordan pe Jourdan eo anv brezhonek brasañ stêr Palestina, er Reter Nesañ.\nRedek a ra a-hed 264 km eus Menez Hermon e Liban ha Siria en Norzh betek ar Mor Marv er Su.\nEus anv ar stêr Jordan e teu hini rouantelezh hachemit Jordania.\nAr stêr Jordan\nنهر الأردن Nahr al-Ourdoun\nנהר הירדן Nahar a-Yarden\nAr stêr Jordan tost d'hec'h andon e Banias (2008)\nBroioù Israel, Jordania, Palestina\nAndonioù Menez Hermon (2 814 m\n• Hasbeyia (522 m)\n• Tell el-Khadi (154 m)\n• Banias (338 m)\nAdstêrioù • A-zehoù : Ayoun, Hasbani\n• A-gleiz : Banias, Dan, Zarqa, Yarmouk\nGenoù Mor Marv\nUhelder : –391 m\nHirder 264 km\nWar he hent e mesk he dourioù gant re Mor Galilea en Israel, kent talvezout da vevenn etre Jordania hag Israel ha, pelloc'h er Su, etre Jordania ha Palestina.\nMeneget meur a wech er Bibl eo ar stêr Jordan, pa voe treuzet gant Israeliz da vont tre en Douar Diouganet hervez hengoun ar yuzevegezh, ha pa voe badezet Jezuz Nazaret enni hervez hengoun ar gristeniezh ; an islam ivez a ra dave d'ar stêr, pa anavez Jezuz Nazaret evel ur profed kentad da Vohammed.\n2.2 Brezel an dour\nהר הירדן Nahar a-Yarden, "ar stêr a ziskenn" eo an anv hebraek, diwar ar verb yarad, "diskenn".\nنهر الأردن Nahr al-Ourdoun, eo an anv arabek, kenster gant an hini hebraek.\nE Hasbeiya, war tor kornôgel ar menez Hermon e Liban, 522 m a-us live ar mor, emañ andon bellañ ar stêr Jordan.\nA-hed ul linenn Norzh-Su hogos eeun e red ar stêr en un draoñienn strizh bet ganet er Miosen, pa fiñvas plakenn Arabia war-du an Norzh ha, goude, pa bellaas diouzh plakenn Afrika war-du ar Reter. War-dro ur milion a vloavezhioù diwezhatoc'h e savas an douar etre ar Mor Kreizdouar hag an draoñienn, a voe diac'hubet gant an dourioù sall.\nTraoñienn ar stêr Jordan\n0 m = live ar Mor Kreizdouar\n1. Menez Hermon (2 814 m)\n2. Menez Tabor (575 m)\n3. Menez Gilboa (508 m)\n4. Menez Ebal (940 m) 5. Menez Gerizim (881 m)\n6. Menez an Olivez (827 m)\nDaou damm zo e red ar stêr Jordan :\nan hini uhelañ, eus hec'h andonioù betek Mor Galilea, a reer Traoñienn Houla anezhañ ;\nAr stêrioù Ayun (עיון Ayoun en hebraeg, دردره Dardara en arabeg), Banias (חרמון Hermon, بانياس Banias), Dan (דן Dan, اللدان Al-Leddan) ha Hasbani (שניר Snir, الحاصباني Al-Hasbani) a gember da vagañ red uhelañ ar stêr Jordan kent Mor Galilea.\nan hini izelañ, etre Mor Galilea hag ar Mor Marv, a reer Traoñienn ar stêr Jordan anezhañ.\nNepell diouzh genoù Su Mor Galilea e kember ar stêr Yarmouk (נהר הירמוך Nahar ha-Yarmoukh, نهر اليرموك, Nahr al-Yarmouk) gant ar stêr Jordan, war he glann gleiz ; ar brasañ adstêr eo, o tont eus Uhelennoù ar Golan e Siria.\nHanter-hent etre Mor Galilea e resev ar stêr Jordan un adstêr all war he lez kleiz, ar stêr Zarqa (نهر الزرقاء Nahr az-Zarqa) ; e-kichen Amman emañ hec'h andon, ha meur a wech eo meneget er Bibl evel ar stêr Jabbok\nKanol Vroadel Israel\nEtre pemp Stad ez eo rannet diazad ar stêr Jordan : Israel, Jordania, Liban, Palestina ha Siria.\nDiazad ar stêr Jordan\n18 285 km²\nIsrael : 10% • Jordania: 40% • Liban : 4% • Palestina : 9% • Siria : 37%\n• Fonnder/vloaz (keitad) e milionoù a vetradoù-diñs\nBloavezhioù 1950 Bloavezhioù 2000\nRed izelañ 605\n1 300 616 (+ 1,8%)\n83 (–81,6%) - 99 (–80,2%)\n20 (–98,5%) - 200 (–84,6%)\nAndon : Water Inventory\nEtre 70 hag 90% eus dourioù ar stêr Jordan zo implijet gant an dud, ar pezh en deus krennet a-galz he red ha degaset un tamm mat a reuz er c'horn-bro.\nE 1964 e stalias Stad Israel ur greizenn bompañ a gemer dour e Mor Galilea hag e gas da Ganol Vroadel Israel a-benn magañ kreiz ha Su ar stad.\nPelloc'h er Su hag en hevelep bloavezh e tistroas Stad Israel ar stêr Yarmouk, ha Siria a kleuzias mirlennoù war ed an hevelep stêr.\nAdal ribl kreisteizat Mor Galilea, a-hed un tri c'hilometrad bennak, ez eo bet miret glannder ar stêr a-benn seveniñ badeziantoù ha degemer touristed.\nHervez an drevoniezhourien ez eo bet peuzdistrujet hec'h ekoreizhiad dre wall Israel, Siria ha Jordania : peogwir e vez tennet re a zour diouzh ar stêr ha saotret an dour a chom ez eo bet krennet a-galz he red. Pa'z eo bet 1 300 Mm3/vloaz fonnder ar stêr Jordan el lec'h ma skuilh er Mor Marv er bloavezhioù 1950 ez eo bet muzuliet da 25-200 Mm3 e 2010.\nsaotret eo ar stêr Jordan adalek Mor Galilea betek ar Mor Marv : dourioù damsall ha dourioù-skarzh a vez skuilhet er stêr ; unan eus an ekoreizhiadoù sotretañ er bed eo, en abeg d'an diouer a genlabour etre Israel hag ar Stadoù arab amezek.\nBrezel an dourAozañ\nDour ar stêr Jordan a voe unan eus abegoù Brezel ar C'hwec'h Devezh a voe etre Israel, Egipt, Jordania ha Siria adalek ar 5 betek an 10 a viz Mezheven 1967.\nE 1953 e savas Aozadur ar Broioù Unanet (ABU) ur raktres evit dasparzhañ dourioù ar stêr Jordan etre Israel, Jordania ha Siria : stankelloù a vefe savet war stêrioù Banias, Dan, Hasbani, Jordan ha Yarmouk a-benn merañ diazad ar stêr Jordan evel un unvezh, diwar patrom an Tennessee Valley Authority a oa bet krouet e 1933. Kinniget e voe derannañ 394 milion m3 da Israel, 774 Mm3 da Jordania ha 45 Mm3 da Siria.\nDiouzhtu e tarvennas Israel ma vije tremen daougementet he lodenn, betek 810 Mm3, a-douez rekizoù all. An Arabed a nac'has, hag a c'houlennas ma vije roet dour da Liban ivez.\nPeogwir e oa sac'het raktres ABU e voe leuriet Eric Johnston, kannad arbennik Stadoù-Unanet Amerika bet anvet gant ar prezidant Dwight D. Eisenhower d'ar 16 a viz Here 1953, da sevel ur raktres all.\nE 1955, goude kevraouegoù hir ha start, e voe divizet lakaat "Raktres Johnston" e pleustr, hervez an dasparzh amañ da heul :\nUn tank israelat o treuziñ ar stêr Jordan e 2012\nRaktres Johnston (Mm3)\nBanias 0 0 0 20\nHasbani 0 0 35 0\nJordan 375 100 0 22\nYarmouk 25 377 0 90\nStêrioù all 0 243 0 0\nSammad 400 720 35 132\nA-c'houde Enkadenn Suez e 1956 avat, pa voe aloubet Egipt gant Israel, ar Rouantelezh-Unanet ha Bro-C'hall a-benn mestroniañ Kanol Suez ha diskar ar prezidant egiptat Gamal Abdel Nasser, e voe nac'het Raktres Johnston gant an Arabed, a lavaras e oant lakaet en arvar gant kement raktres a greñvaje armerzh Israel ; Jordania e voe ar Stad arab nemeti a gendalc'has da asantiñ d'ar raktres, hag Israel a zegemeras he lodenn – kleuziet e voe koulz Kanol Vroadel Israel hag, e Jordania, ar ganol anvet Kanol Roue Abdoullah hiziv.\nE 1965 e lavaras ar prezidant Nasser ne yaje ket an Arabed dreist lodennoù ar Raktres Johnston, met ar Stadoù arab all a zivizas distreiñ dour diouzh andonioù ar stêr Jordan evit krenañ war efedusted Kanol Vroadel Israel : adal an taol-se e voe un heuliad tammoù krogadoù etre Israel hag ar Stadoù arab, ar pezh a gasas da Vrezel ar C'hwec'h Devezh.\nLec'h badeziant Jezuz Nazaret\nHervez Aviel Mark (I:9-11) e voe badezet Jezuz Nazaret er stêr Jordan :\n9 En amzer-se e teuas Jezuz eus Nazaret, kêriadenn eus Galilea, da vezañ badezet gand Yann er stêr Jordan.\n10 Kerkent ha ma teuas er-maez eus an dour e welas an Neñv o tigeriñ hag ar Spered-Santel o tiskenn warnañ evel eur goulm.\n11 Ur vouezh a zeuas eus an Neñv o lavaret :\n« Te eo va Mab muiañ-karet, ennout e kavan va dudi ».\nE 1999 ez embannas an henoniour jordanian Mohammed Wahib bezañ dizoloet lec'h ar badeziant, e Wadi Kharrar, ur 60 km bennak eus Amman.\nMeur a iliz bet savet er Vvet kantved o deus kavet eno, unan anezho gant un diri a gas d'ar stêr.\n↑ Jordan e Geriadur brezhoneg-galleg Roparz Hemon ; Jourdan e troidigezh vrezhonek an Testamant Kozh gant ar Gonideg (1866), e Buhez ar Sent Yann-Vari Perrot (1911) hag e Devri\n↑ Mazhev 3:13 (br)\n↑ Yabiladi (fr)\n↑ Bible.com (fr)\n↑ Sainte Bible (en) (fr), ha Bibl ar Gonideg m'emañ Jabbok troet dre *Jakob.\n↑ (br) Karnedig Koantik\n↑ (fr) L'Express, 19/11/1999\nAdtapet diwar « https://br.wikipedia.org/w/index.php?title=Jordan_(stêr)&oldid=1902796 »\nDernière modification le 17 Mae 2021, à 15:50\nKemmoù diwezhañ degaset d'ar bajenn-mañ d'an 17 Mae 2021, da 15:50.